A close up of a book

Description automatically generated

*THEOT Esther in EMML 819*

Ff. 7r–67r   
For the book of Job , draft 1-3 were created by Ashlee Maslik, Jonah Sanford, Curt Niccum, Hiwot Samuel, Julianna Smith; draft 4 by Transkribus; drafts 5 by Daniel Assefa; draft 6 by Ralph Lee

*Nota Bene:* Image for this manuscript may be viewed at vHMML at <https://w3id.org/vhmml/readingRoom/view/200602>   
(starting at image 10)

(fol. 7r)

ዘኢዮብ ወሀሎ ብእሲ አሐዱ በብሔረ አውስጢድስ ዘስሙ ኢዮብ ወውእቱ ብእሲ ራትዕ ወንጹሕ ወጻድቅ ወፈራሄ እግዚአ ብሔር ወቦ ሰብዐተ ደቂቀ ወሠላሳ አዋልደ ወይትገሐሥ እምኵሉ እኩይ ምግባር ወእንከ ሳሁኒ ሰብዓ ምእት አባግዑሁ፡፡ ወሠላሳ ምእት አግማሊሁ ወኃምስቱ ምእት ፅምደ አልህመቲሁ ወኀምስቱ ምእት አእዱጊሁ አእኑስ ወብዙኀ ግበሪሁ ጥቀ፡፡ ወዐቢይ ተግባሩ በዲበ ምድር ወውእቱሰ ብእሲ ኄር በብሔረ ጽባሕ እምሥራቀ ፀሐይ ወየሐውሩ ደቂቁ ወይትጋብኡ ኅቡረ ወይገብሩ ምሳሐ ኵሎ አሚረ ወይነሥኡ ሠላሳ አኃቲሆሙ ምስሌሆሙ ወይበልዓ ወይሰትያ ምስሌሆሙ ወተፈጺሞ መዋዕለ ግዝኦሙ ይፌኑ ኢዮብ ወያስተሰሪ ሎሙ ወይገይሥ በጽባሕ ወያበውእ መሥዋዕተ በእንቲአሆሙ

(fol. 7v)

በኆልቆሙ ወአሐደ ላህመ በእንተ ኃጢአተ ነፍሶሙ ወይብል ኢዮብ ለእመቦ ዘይሔልዩ ደቂቅየ እኩየ፡፡ ላዕለ እግዚአ ብሔር ወከመዝ ይገብር ኢዮብ በኵሉ መዋዕል እምድኅረ ይእቲ ዕለት መጽኡ መላእክተ እግዚአ ብሔር ወቆሙ ቅድመ እግዚአ ብሔር ወመጽአ ሰይጣን ምስሌሆሙ ወይቤሎ እግዚአ ብሔር ለሰይጣን እምአይቴ መጻእከ፡፡ ወተሰጥዎ ሰይጣን ለእግዚአ ብሔር ወይቤ አድክዋ በኵሉ ምድር ወአንሶሰውኩ ታሕተ ሰማይ ወመጻእኩ ወይቤሎ እግዚአ ብሔር ዑቅ አልቦ ዘተሐሊ ላዕለ ቊልዔየ ኢዮብ፡፡ እስመ አልቦ ከማሁ በዲበ ምድር ብእሲ ንጹሕ ወጻድቅ ወፈራሄ እግዚአ ብሔር ወይትገሐሥ እምኵሉ ምግባር እኩይ፡፡ ወተሰጥወ ሰይጣን ቅድመ እግዚአ ብሔር ወይቤ ቦኑ በከንቱ ያመልኮ ኢዮብ ለእግዚአ ብሔር አኮኑ እስመ አንተ መላእከ ሎቱ እምውስጡ ወእምአፍኦሁ ቤቶ ወኵሎ ዘአውዱሂ ወባረከ ተግባረ እደዊሁ፡፡ ወአብዛኅከ እንስሳሁ ዲበ ምድር ወባሕቱ ፈኑ እዴከ ወግስስ ኵሎ ዘቦ ወዳእሙ ውስተ ገጽከ ይባርከከ ወእምዝ ይቤሎ እግዚአ ብሔር ለሰይጣን ናሁኬ ኵሎ ዘቦ መጠውኩከ ውስተ እዴከ ይእሙ ኪያሁ ኢትግስስ ወወፅአ ሰይጣን እምኃበ እግዚአ ብሔር፡፡ ወእስከ ይእቲ ዕለት ደቂቁ በኢዮብ ወአዋልዲሁኒ ይበልዑ ወይሰትዩ በቤተ አኃዊሆሙ ዘይልህቅ፡፡ ወመጽአ ዘይዜንዎ ለኢዮብ ወይቤ ፅምደ አልህምቲከ እንዘ የሐርሱ ወአእዱጊከኒ አንስት ይትሬዓያ ጠቃሆሙ መጽኡ እለ ይፄውው ወመህርክዎ ወቀተሉ ደቀከ በመጥባኅት ወአነ ባሕቲትየ ድኅንኩ ወመጻእኩ እዜኑከ፡፡ ወእንዘ ይዜንዎ ውእቱ መጽአ ካልእ ዘይዜንዎ ወይቤሎ ለኢዮብ እሳት ወድቀ እመሰማይ፡፡ ወአውዐየ

(fol. 8v)

አባግዒከ ወበልዐቶሙ ለኖሎት ኅቡረ ወአነ ባሕቲትየ ድኅንኩ ወመጻእኩ እዜኑከ፡፡ ወእንዘ ዘንተ ይዜኑ መጽአ ካልእ ወዜነዎ ለኢዮብ ወይቤሎ፡፡ መስተጻዕናነ አፍራስ ሠለስቱ ሰራዊት ዐገቱ፡፡ አግማሊከ ወመህርኩ ወቀተሉ ደቀ በመጥባኅት ወአነ ባሕቲትየ ድኅንኩ ወመጻእኩ እዜኑከ፡፡ ወእንዘ ይነግር ዝንቱ፡፡ መጽአ ካልእ ዘይዜንዎ ወይቤሎ ለኢዮብ ደቂቅከ ወአዋልዲከ እንዘ ይበልዑ ወይሰትዩ፡፡በቤተ እኁሆሙ ዘይልህቅ ግብተ መጽአ ዐቢይ ንፋስ እምገዳም ወጐድአ ለቤት እንተ አርባዕቱ መአዝኒሃ፡፡ ወወድቀ ቤተ ዲበ ደቂቅከ ወሞቱ ወአነ ባሕቲትየ ድኅንኩ ወመጻእኩ እዜኑከ ወእምዝ ተንሥአ ኢዮብ ወሠጠጠ አልባሲሁ ወላጸየ ሥዕርተ ርእሱ ወወድቀ ውስተ ምድር ወሰገደ ወይቤ ዕራቂየ ወፃእኩ እምከርሠ እምየ ወዕራቅየ እገብእ ሂየ፡፡ እግዚአ ብሔር ወሀበ ወእግዚአ ብሔር ነሥአ ወኮነ ከመ እግዚአ ብሔር ፈቀደ፡፡ ወይኩን ቡሩከ ስሙ ለእግዚአ ብሔር ወበኵሉዝ ዘረከቦ አልቦ ዘአበሳ ቅድመ እግዚአ ብሔር ኢዮብ ወኢወሀበ እበደ ለእግዚአ ብሔር ወእምዝ እምድኅረ ይእቲ ዕለት መጽኡ መላእክተ እግዚአ ብሔር ወመጽአ ሰይጣን ወእከሎሙ፡፡ ወቆመ ቅድመ እግዚአ ብሔር ወይቤሎ እግዚአ ብሔር ለሰይጣን እምአይቴ መጻእከ አንተ፡፡ ወይቤ ሰይጣን ሶቤሃ ቅደመ እግዚአ ብሔር ሖርኩ ታሕተ ሰማይ ወአንሶሰውኩ ኵልሄ ወመጻእኩ ወይቤሎ እግዚአ ብሔር ለሰይጣን ዑቅኬ ለቊልዔየ ኢዮብ እስመ አልቦ ከማሁ በውስተ ምድር ብእሲ የዋሀ ወጻድቀ ወንጹሐ ወፈራሄ እግዚአ ብሔር ወይትገሐሥ እምኵሉ ሕሥም ወዓዲ የዋህ ወአንተሰ ትቤ ታሕጕሎ ንዋዮ በከንቱ፡፡ ወተሰጥዎ ለእግዚአ ብሔር ሰይጣን ወይቤ፡፡ ቤዛ መእስ መእስ ኵሎ ዘአጥ

(fol. 9v)

ረየ ይሁብ ሰብእ ቤዛ ነፍሱ ወባሕቱ ፈኑ እዴከ ወግስሶ አዕጽምቲሁ ወሥጋሁ፡፡ ወዳእሙ ውስተ ገጽከ ይባርከ፡፡ ወይቤሎ እግዚአ ብሔር ለሰይጣን ናሁ መጠውኩካሁ ዳእሙ ነፍሶ ዑቀ ወወፅአ ሰይጣን እምኃበ እግዚአ ብሔር ወአኃዞ ለኢዮብ ዝልጋሴ እኩይ እምእግሩ እስከ ርእሱ ወነሥአ ገልዐ ወአኃዘ ይሕክክ ቊስሎ ወነበረ አፍአ እምሀገር ውስተ መሬት ወኃሊፎ ብዙኅ መዋዕል ትቤሎ ብእሲቱ እስከ ማእዜኑ ትትዔገስ፡፡ ትብልኑ እፀንሕ ሕዳጠ መዋዕለ ዓዲ ወእትዔገስ እስመ እሴፈው ሕይወትየ፡፡ ናሁ ማሰነ ዝክርከ እምድር፡፡ ደቂቅየኒ ወአዋልድየኒ ከርሥ ዚአየ ሐመ፡፡ በሕማመ መሕመም ወሠራሕኩ ወጻመውኩ ለከንቱ ወአንተኒ ትገብር ውስተ መግል ወዕጸያት ወኵሎ ሌሊተ ታንጾርር፡፡ ወአነሂ አአውድ ወእታሕል ወአሐውር እምብሔር ብሔረ ወእም ቤት ቤተ፡፡ ወእፀ(ንሕ) እስከ የዐርብ ፀሐይ ከመ አዕርፍ እምጻማየ ወእምሕማምየ ዘላዕሌየ ይእዜ፡፡ ወባሕቱ ንብብ ቃለ ላዕለ እግዚአ ብሔር ወሙት ወነጸራ ወይቤላ ከመ አሐቲ እምአብዳት እንስት ተናገርኪ፡፡ ሠናይተሰ ነሣእነ እምእደ እግዚአ ብሔር፡፡ወእኪተኒ ኢንትዔገስኑ፡፡ወበኵሉዝ ዘረከቦ አልቦ ዘአበሰ ኢዮብ ቅድመ እግዚአ ብሔር ወሰሚዖሙ ሠለስቱ አዕርክቲሁ፡፡ ኵሎ እኩየ ዘረከቦ፡፡ መጽኡ ኃቤሁ ኵሎሙ እምብሔሮሙ ኤልፊዝ ቴምናዊ ንጉሥ ወበልዳዶስ አውኬናዊ መስፍን ወሳፈር አሜናዊ ንጉሥ ወመጽኡ ኀቤሁ ኅቡረ ከመ የኀውጽዎ፡፡ ወይናዝዝዎ ወርኢይዎ እምርሑቅ ወኢያእመርዎ ወአውየዉ በዐቢይ ቃል ወጸርኁ ወበከዩ ወሠጠጡ አልባሲሆሙ፡፡ ወወደዩ ሐመደ ውስተ ርእሶሙ ወነበሩ ሰቡዐ ዕለተ ወሰቡዐ ለያልየ፡፡ ወአልቦ እምኔሆሙ ዘነበቦ እስመ ርኢዩ መቀሠፍቶ ዐቢየ

(fol. 10v)

ጥቀ ወጽኑዐ ፈድፋደ ወእምድኅሬዝ ከሠተ አፉሁ ኢዮብ፡፡ ወረገማ ለዕለቱ እንተ ባቲ ተወልደ ወይቤ ለትጥፋእ ይእቲ ዕለት፡፡ እንተ ባቲ ተወለድኩ ወሌሊትኒ እንተ ባቲ ይቤሉ ተባዕት ውእቱ ለትጽለም ይእቲ ዕለት ወኢይኅሥሣ እግዚአ ብሔር በላዕሉ ወኢይምጻእ ብርሃን ውስቴታ ወይርከብዋ ጽልመታ ወጽላሎተ ሞት ወይምጻእ ቆባር ርግምተ ለትኩን ይእቲ ዕለት ወይምጻአ ጽልመት ለይእቲ ሌሊት ኢተሀሉ ውስተ መዋዕል ዐመት፡፡ ወኢትትኆለቊ ውስተ መዋዕለ አውራኅ ለይእቲ ሌሊት ጻዐር ኢይምጻእ ውስቴታ ፍሥሐ ወሐሤት፡፡ ዳእሙ ይርግማ ዘረገማ ለይእቲ ዕለት ዘሀሎ ይምትሮ ለዐቢይ ዐንበሪ፡፡ ለይጹለሙ ከዋክብቲሃ ለይእቲ ሌሊት ወለይንበሩ ኃበ ኢይሬኢዩ ብርሃነ እስመ ኢዐጸው ሕ[ም]ሰ ከርሣ ለእምየ ኢይርአዩ ቤዘ እንዘ ይሠርቅ፡፡ ዘኢያእተቱ ሕማመ እምአዕይንት፡፡ ለምንት በውስተ ከርሥ ኢሞትኩ፡፡ ወወፂእየ እምከርሥ ዘኢተሐጐልኩ ሶቤሃ፡፡ ለምንት ጸንዐ ብረኪየ፡፡ ወለምንት ተሐፀንኩ በጥበብ ሶበ ሰከብኩ ይእዜ እምአርመምኩ ወሶበ ኖምኩ እምአዕረፍኩ ምስለ ነገሥት እለ መከሩ በምድር ወኰነኑ በመጥባኅት፡፡አው ምስለ መላእክት እለ አብዝኅዎ ለወርቅ እለ መልኡ አብያቲሆሙ ብሩረ፡፡ ወሶበ ኮንኩ ከመ ፃእፃእ ዘአድሀፀቶ ማሕፀነ እሙ፡፡ ሂየ ኃጥአን ይውዒዩ፡፡ በመቅሠፍተ መዐቱ ወሂየ ያዐርፉ እለሂ ተጸዐሩ በሥጋሆሙ ኅቡረ እለ እምፍጥረተ ዓለም ንኡሳን ወዐቢያን ህየ ሀለው፡፡ ወሕፃናት እለ ኢርኢዩ ብርሃነ ወኢሰምዑ ድምፀ ዘያንሶሱ፡፡ ሂየ ገብርሂ ዘአድለወ ለእግዚኡ በምንተ ወሀብኮሙ ብርሃነ ለምሩራን ወሕይወተ ለጽዑረነ ነፍስ እለ ይትሜነይዎ ለሞት ወኢይረክብዎ ወይፍሕርዎ ከመ ‹ም›ድ‹ፈ›ን ወይትፌሥሑ ለእ

(fol. 11v)

መ አድምዕዎ ዕረፍቱ ለሰብእ ሞት ወዐጸዎ እግዚአ ብሔር እምኔሁ እምድኅረ ማእረርየ ረከበተኒ መቅሠፍትየ፡፡ እበኪ በእንተ ግሩም ዘረከበኒ ወፍርሀት እንተ ተሐዘብኩ ረከበተኒ ወእንተ ሐለይኩ ደደቀተኒ፡፡ ወኢያርመምኩ ወኢያዕረፍኩ ወኢድኅንኩ ወበጽሐተኒ መቅሠፍት ወተሰጥወ ኢልፈዝ ቴሞናዊ ወይቤ ኢታብዝኅ ነቢበ አንተ፡፡ በጻማ አብዝኆ ነገር ምንት ይበቊዐከ፡፡ አንተ ዘእምገሠጽኮሙ ለብዙኃን ወእምናዘዝከ እደወ ድኩማን፡፡ ወእምአንሣእኮሙ በነገርከ ለድውያን፡፡ ወእምአጽናዕከ ብረከ ስኡናን፡፡ ወይእዜ እስመ መጽአከ ሕማም ወገሰሰከ ‹ለ›ሊከ ተዐንብዝ ገባእከ፡፡ ቀዳሚሁ አኮኑ አብድ ውእቱ ፍርሀትከ ወተስፋከ ወእከየ ፍኖትከ ተዘከር ከመ ንጹሕ አልቦ አመ ተሐጕለ ወኢይጠፍኡ ጻድቃን ወኢይሤረው፡፡ወበከመሰ ርኢነ እለ የሐርስዋ ለኃጢአት ይዘርእዋ፡፡ መቅሠፍተ የአሩ ሎሙ፡፡ ወይትሐጐሉ በትእዛዘ እግዚአ ብሔር ወይማስኑ በመንፈሰ መዐቱ፡፡ ጠሐረ አንበሳ ወንቃወ አንበሳዊት ወግርማ አክይስት ጠፍኡ ወስኳዕትኒ የኃልቅ በኃጢአ ዘይሴሰይ፡፡ ወእጕለ አናብስትኒ ተኃለቁ በቤናቲሆሙ፡፡ ሶበ አሐተ ጽድቀ ገበርከ፡፡ ዝኵሉ እመ ኢረከበከ፡፡ ቀዳሚሁ ኢየአምኖ ዘይነግረኒ ግርማ ሌሊት ወመጽዐሞ ወይመጽኦ በሰብእ ግብተ ፍርሀት ወአኃዛኒ ድንጋፄ ወረዓድ፡፡ ወበሕቁ አንቀልቀለ አዕጽምትየ፡፡ ወኃልቀ ገጽየ እምነፍስየ፡፡ ወአንሶጠጠኒ ሥዕርትየ ወሥጋየ፡፡ ተንሣእኩ ወኢያእመርኩከ ወነጸርኩከ ወአልብከ ረእየ ቅድመ አዕይንቲየ፡፡ ዳእሙ ጽላሎትከ ወቃልከ ዘእሰምዕ ወባሕቱ አይኑ መዋቲ ዘይነጽሕ በቅድመ እግዚአ ብሔር ወአይ ሰብእ ዘይጸድቅ በተግባሩ ለላእኩ ጥቀ ኢይትአመኖሙ ወለመላእክቲሁኒ ዕጹብ ይትሐዘቦሙ ወለእለሂ ይነብሩ ውስተ አብያተ መሬት ወንሕነሂ እ

(fol. 12v)

ምውስተ አሐዱ ፅቡር ወረከቦሙ ብልዐተ ዕጼ ወኢይሄልዉ እምነግህ እስከ ሰርክ፡፡ ወእስመ ስእኑ ረዱአ ነፍሶሙ፡፡ ተሐጕሉ ወነፍኆሙ ወየብሱ ወይትሐጐሉ እስመ አልቦሙ ጥበበ ጸውዕ እስኩ እመቦ ዘያወሥአከ ፡፡እመቦ እምነ መላእክቲሁ ቅዱሳን ዘትሬኢ እስመ ለአብድ መዐት ይቀትሎ ወዕቡድሂ ይመውት በቅንአት አንሰ ርኢኩ በቈለ ሥርዎሙ ለአብዳን፡፡ ወበጊዜሃ ጠፍአተ ንብረቶሙ ወወፅኡ እምሕይወቶሙ፡፡ ወውሉዶሙ ይኰርዕዎሙ በውስተ አናቅጽ ወያመነዝዝዎሙ ወአልቦ ዘያድኅኖሙ፡፡ ዘእሙንቱ ዘገቡ ጻድቃን ይበልዑ፡፡ ወሎሙሰ ኢትጸብኦሙ እኪት ወይትመሰው ኃይሎሙ እስመ አኮ እምድር ዘይወፅእ ጻማ፡፡ ወአኮ ውስተ አድባር ዘይበቊል ሕማም፡፡ ሰብእ ይትወለድ በሥራሕ ወባሕቱ ለእግዚአ ብሔር እስእል፡፡ ወእጼውዕ እግዚአ ኵሉ ዘገብረ ዐቢያተ ዘአልቦ አሰረ ወክብርተ ወመንክረ ዘአልቦ ኆልቊ፡፡ ዘይሁብ ዝናመ ላዕለ ምድር፡፡ ወይፌኑ ማየ መትሕተ ሰማይ፡፡ ዘያሌዕሎሙ ለትሑታን ወያነሥኦሙ ለግዱፋን፡፡ ወይመይጥ ምክሮሙ ለጐሐሉት ወኢይገብር ርቱዐ እገሪሆሙ፡፡ ዘይእኅዞሙ ምክሬሙ ለጠቢባን፡፡ ወያጠፍእ ሕሊናሆሙ ለእለ ይፀፍርዋ በምክር መዐልተ ይትራከቦሙ ጽልመት ወይመረሰሱ ቀትረ ከመ ሌሊት ወይትሐጐሉ በውስተ ቀትል፡፡ ወያመስጥ ድኩም እምእደ ኃያል፡፡ እስመ ፅቡስሂ ቦተስፋ ወይትፈጸም አፉሁ ለዐማፂ ወባሕቱ ብፁዕ ብእሲ ዘእግዚአ ብሔር ገሠጾ፡፡ ወኢታስተጽኅብ ተግሣጸ እግዚአ ብሔር፡፡ እስመ ውእቱ ያቈስል ወካዕበ ይፌውስ፡፡ ወይቀሥፍሂ ወይሣሀል እደዊሁ ስድሰ ያድኅነከ እመንሱት ወበሳብዕ ኢትረክበከ እኪት፡፡ እመሂ ረኃብ ያድኅነከ እሞት፡፡ ወበውስተ ፀብእሂ እምእደ ኀጺን ያነግፈከ፡፡ ወይሴውረከ እመቅሠፍተ ል

(fol. 13v)

ሳን፡፡ ወኢትፈርህ እምእኪት እንተ ትመጽእ፡፡ ወትሥሕቆሙ ለኃጥአን ወለዐማፂያን፡፡ ወኢትፈርህ አራዊተ ሕለት ሶበ ታአምር ከመ ዳኅን ቤትከ፡፡ ወአልቦ ዘይትነኬ እምንብረትከ፡፡ ወትጤይቅ ከመ ብዙኅ ዘርእከ ወደቂቅከኒ ከመ ሣዕረ ጺኦት ሥሙር ወተአቱ መቃብሪከ ከመ እክለ መእረር ስሙር፡፡ ወከመ ክምር ዘኵሎ ጊዜ ይነሥኡ እምኔሁ ናሁ ዝአሰር ዘአቅጻዕነ ወዘንተ ሰማዕነ፡፡ ወአንተ ባሕቱ አእምር ዘገበርከ ወተሰጥወ ኢዮብ ወይቤ ሶበ አሐዱ እምኔክሙ ይደልዋ ለመቅሠፍትየ ወይነሥአ ኅቡረ በመዳልው ለሕማምየ እስመ ይከብድ እምኆጻ ሐይቅ ወባሕቱ ሐሰተ ይመስል ነገርየ፡፡ ናሁ አሕጻሁ ለእግዚአ ብሔር ላዕለ ሥጋየ ወሕምዞሙ ይሠርበኒ ደምየ ሶበ እእኅዝ እንብብ ይደጕጸኒ ቦኑ ለከንቱ ይነቁ ሐለስትዮ አኮኑ እንዘ የኀሥሥ ዘይበልዕ ወይነቁኑ ላህም እንዘ ይቀምሕ ውስተ ጎል፡፡ ወይትበላዕኑ እክል ዘእንበለ ጼው፡፡ ወቦሁ ጥዑመ ነገረ ከንቱ፡፡ ኢትክል አዕርፎ ነፍስየ ወእሬኢ ንሥሐቴ ሥጋየ ከመ ብሐብሐ አንበሳ፡፡ ሶበ ይመጽአኒ ጸሎትየ ወየሀበኒ እግዚአ ብሔር ተስፋየ ወአኀዘ እግዚአ ብሔር ወፈጸመ ወቀተለኒ ለዝሉፉ ሶበ ተሐንጸ ዝኆርየ ወእትማየጥ ውስተ አረፋቲሁ ወኢይምሕክ እስመ ኢሐሰውኩ ቃለ አምላክየ ቅዱስ ምንትኑ ኃይልየ ከመ እትዐገስ ወምንትኑ መዋዕልየ ከመ ታስታዕዝዝ ነፍስየ፡፡ ቦኑ ኃይለ እብን ኀይልየ ወሚመ ዘብርትኑ ሥጋየ አኮሁ ቦቱ ተወከልኩ፡፡ ርሕቀ እምኔየ ረድኤቱ፡፡ ወተሀየየኒ ሠህሉ ወኢነጸረኒ እግዚአ ብሔር ወኢኀወጸኒ እዝማድየኒ ኢያእመሩኒ ከመ ውሒዝ ዘነጽፈ ወከመ መዕበል ዘኃለፈ እልክቱ እለ ይፈርሁኒ እሙንቱ ሠሐቁኒ፡፡ ከመ በረድ ወአስሐትያ ዘጠግአ ወእምዝ ተመስወ መዊቆ ወኢተሀውቀ ኀ

(fol. 14v)

በ ነበሩ፡፡ ከማሁ አነሂ ወፃእኩ እምኵሉ ተሐጐልኩ ወፃእኩ እምቤትየሂ፡፡ ታአምሩ ግዕዜሙ ለቴማን ወእከዮሙ ለባሳን፡፡ ወተዐውሮቶሙ ወርቱዕ ይትኃፈሩ እለ ይትዌከሉ በንዋዮሙ ወበአብያቲሆሙ፡፡ ከመ አንትሙ መጻእክሙ ዘእንበለ ምሕረታ ወርኢክሙ ቊስልየ ወፈራህክሙ በእንተ ምንት ቦሁ ዘሰአልኩክሙ ወሚመ ኃይለ ዚአክሙ ተመነይኩ ከመ ታድኅኑኒ እምፀርየ ወታንግፉኒ እምእደ ዘይኄይለኒ መህሩኒ ወአነ አደምአክሙ፡፡ እመቦ ዘሰሐትኩ አጠይቁኒ እስመ ሐሰተ ይመስለክሙ ነገርየ ዘእሙን ዛእኮ በኀቤክሙ እስእል ኃይለ ኑዛዜ ነገርክሙሂ ኢይሤኅተኒ፡፡ ወኢይሔውዘኒ ሠእሣአ ቃልክሙ እስመ ሠሐቅሙ ዲበ እጓለ ማውታ ወተሳለቅሙ ላዕለ ዐርክክመ ወይእዜሂ ነጺርየ ገጸክሙ እንዘ ኢይሔሰወክሙ ነበሩ፡፡ ወዳእሙ ኢትዐምፁ ወበጽድቅ ካዕበ ተናገሩ እስመ አልቦ ዐመሞ ውስተ ልሳንየ ወጥበበ ይነብብ ጕርዔየ ቀዳሚሁ አኮኑ ጽላሎት ውእቱ ሕይወቱ ለእጓለ እመ ሕያው ዲበ ምድር፡፡ ወንበረቱሂ ከመ ዐሳብ ዘለለ ዕለቱ ወእማእኮ ከመ ገብር ዘያደሉ ለእግዚኡ ወያደምዕ ጸሎቶ፡፡ አው ከመ ገባኢ ዘይሴፎ ዐስቦ ከማሁ አነሂ ተዐገስኩ አውራኀ ከንቱ ሌሊትየሂ ውህበ ሊተ ጻዕር እመ ኖምኩ እብል ማእዜ እንጋ ይጻብሕ፡፡ ወእመ ነቃህኩ ማእዜ ካዕበ ይመሲ ጸገብኩ ሕማመ እምነግህ እስከ ይመሲ በኆበኆ ሥጋየ በዕጸያት ወመግል፡፡ ኃለቁ እንዘ አሐክክ ጸውበ ወዕንጰዕንጴ ሐመደ ኮንኩ ቀሊለ ኮነት ሕይወትየ ከመ ነገር ወተሐጐልኩ በተስፍዎ ከንቱ ተዘከር ከመ ነፍስ ይእት ሕይወትየ ወኢትገብእ

(fol. 15v)

ትርአይ ዐይነ ሠናይተ ወኢይሬኢ ዐይነ ዘይሬኢየኒ፡፡ ወእመሂ ነጸረኒ ኢይሄሉ እንከ፡፡ ከመ ደመና ዘነጽሐ እመሰማይ እስመ እምከመ ወረደ ሰብእ ውስተ መቃብር፡፡ ኢየዐርግ እንከ ውስተ ቤቱ፡፡ ወኢያአምር እንከ ብሔሮ በእንተዝ አነሂ ኢይምሕክ አፉየ ወአነብብ ጻዕረ መንፈስየ ወእከሥት መረረ ነፍስየ ዘላዕሌየ ከመ ባሕርኮነኒ አንብዕየ እስመ አዘዝከ ዐቃቤ ላዕሌየ፡፡ እቤ ዐራትየኑ እንጋ ተናዝዘኒ ወያልህየኒኑ ምስካብየ ወትጌርመኒ በሕልም ወታደነ ግፀኒ በራኢይ ኮነ ስልጣ ለነፍስየ እምላዕሌየ፡፡ ወአሙት ለአዕጽምትየ ቦኑ ለዓለም አሐዩ ከመ እተዐገስ ርሕቀ እምኔየ ከንቱ ውእቱ ሕይወትየ ምንትኑ ሰብእ ከመ ታዕብዮ ወከመ ተኀውጾ ልቦ አው ከመ ትዋኅዮ እስከ ይጸብሕ፡፡ አው ትኰንኖ በውስተ ዕረፍቱ እስከ ምንትኑ ኢትሤኅተኒ እስከ እውኅጥ ምራቂየ እንዘ የኀንቀኒ፡፡ ወእመሂ አነ አበስኩ ምንተ እንከ እክል ገቢረ፡፡ ዘታአምር ልበ እጓለ እመ ሕያው ወለምንት ፈጠርከኒ በአምሳሊከ አነሁ ዳእሙ ከበድኩከ፡፡ ወለምንት ኢገበርከ ዘበ ይትረሳዕ ኀጢአትየ ወበዘ ይነጽሕ ጌጋይየ፡፡ ወይእዜሰ እወርድ ውስተ ምድር ኀበ ኢይነቅህ እንከ፡፡ ወተሰጥወ በልዳዶስ አውኬናዊ ወይቤ እስከ ምንትኑ ትነብብ ከመዝ መንፈሰ ነቢብ ውስተ አፉከ ቦኑ እግዚአ ብሔር ይኴንን ዐመፃ ወፈጣሬ ኵሉ የሀውኮ ለጻድቅ እመኬ ደቂቅከ አበሱ ቅድሜሁ ወፈነወ በእደ ኀጢአቶሙ ወአንተሰ ጊሥ ኀበ እግዚአ ብሔር ወጸሊ እመ ጻድቅ ወንጹሕ አንተ ይሰምዐከ

(fol. 16v)

ስእለተከ ወየዐሲየከ ፍጡነ ጽድቀከ ወእመ ውሑድ ቀዳሚከ፡፡ አልቦ ኆልቈ ደኃሪትከ ተሰአሎሙ በቀደምተ ዓለም ወሕትቶሙ ለአበው በበ ሕዘቢሆሙ ሣሬት ንሕነ ወኢናአምር ወጽላሎት ውእቱ ሕይወትነ ወእሙንቱ ይሜህሩከ ወይነግሩከ፡፡ ወያወፅኡ ለከ ነገረ እምልቦሙ ይበቊልኑ ሣዕር ዘእንበለ ማይ ወይልህቅኑ ኀመልማል ዘእንበለ ይሰቅይዎ እንዘ ሀሎ ውስተ ሥርው ዘእንበለ ይግምድዎ ኵሉ ሣዕር ዘኢይሰቲ ማየ ይየብስ ከማሁ ድኃሪቶሙ ለኵሎሙ እለ ይረስዕዎ ለእግዚአ ብሔር፡፡ ወትጠፍእ ተስፋሆሙ ለረሲዐን መዝብር ውእቱ ቤቱ ወሣሬተ ይከውኖ ማኅደሮ ወእመሂ አጽንዖ ለቤቱ ኢይቀውም፡፡ ወዘወጠነሂ ኢይፌጽም ወሥሕቡብ ውእቱ በታሕተ ፀሐይ ወበእከዩ የኀልቅ ኃይሉ ወእከለ ጾለዓት ይበይት፡፡ ወውስተ ሕዝሕዝ የሐዩ ወእመሰ ውኅጠ ምድሩ ሐሰዎ ኢርኢኩ ዘከመዝ እስመ ከማሁ ይትገፈትኡ ረሲዓን ወካልእ ይበቊል እምድር፡፡ ወእግዚአ ብሔርሰ ኢይገድፎ ለየዋህ፡፡ ወኢይትሜጠው ኵሎ መባአ ኃጥአን አፈ ራትዓን ይመልእ ሠሐቀ ወየአምን ከናፍሪሆሙ ወጸላእቶሙኒ ይለብሱ ኅፍረተ፡፡ ወይጠፍእ ቤተ ኃጥአን፡፡ ወተሰጥወ ኢዮብ ወይቤ አማን አአምር ከመ ከመዝ ውእቱ፡፡ ወእፎ ይከውን ጻድቅ ንሡሕ በኀበ እግዚአ ብሔር ወእመሂ ፈቀደ ይጸዕሮ ኢይሰጠዎ፡፡ ከመ ኢይትዋሣእ አሐተ ቃለ፡፡ እምእልፍ ጠቢበ ምክር ውእቱ ወዐቢይ ወኃያል መኑ እኩየ ከዊኖ ዘቆመ ቅድሜሁ ዘያንቀለቅሎሙ ለአድባር ወኢይሬኢይዎ፡፡ ወይገፈትኦሙ በመዐቱ

(fol. 17v)

ዘያድለቀልቃ፡ እመሰረታቲሃ፡ ለሰማይ። ወየሀውኮን፡ ለአዕማዲሃ፡ ወየዐትቦሙ፡ ለከዋክብት። ዘይብላ፡ ለፀሐይ፡ ወኢትሠርቅ፡ ዘስፍሐ፡ ለሰማይ፡ ባሕቲቱ። ወየሐውር፡ ላዕለ፡ ባሕር፡ከመ፡ ዲበ፡ ምድር፡ ዘይገብር፡ ብዙኀ ወያስተጋብእ፡ ወያርኢ፡ ወያኃልቆሙ፡ለአዜብ ዘይገብር ዐቢያተ ዘአልቦ፡ ኆልቍ። እመሂ፡ ተዐደወኒ፡ ኢይሬኢዮ።ወእመሂ፡ ኀለፈኒ ኢያአምሮ፡፡ እመ አእትት መኑ ያገብእ ወመኑ ፡ይብሎ፡ ምንተ ገበርከ፡፡ ውእቱ ተመይጠ እመቅሠፍትየ እምኔሁ ተዐጽዉ ዐናብርት ዘመትሕተ ሰማይ ወእመሰ ይሰምዐኒ ቃልየ ወኢይፌክሮ፡፡ ወእመሂ በጽድቅ ወኢሰምዐኒ ወእስእል ፍትሐ ዚአሁ ወእመሂ ጸዋዕኩ ወአውሠአኒ ኢየአምን ከመ ሰምዐኒ፡፡ ዓውሎኑ ይቀጠቅጠኒ ወብዙኀ አቊሰለኒ ለከንቱ፡፡ ወኢየኀድገኒ አዕርፍ ወአጽገበኒ ሕምዘ እስመ ጽኑዐ ይ{ኀ}ኅእዝ መኑ ይትቃወማ ለኵነኔሁ፡፡ ወእመሂ አፉየ ዐመፀ እምጽድቅ ወእመኒ ነጻሕኩ ዕጹብ ይረክበኒ፡፡ ወእመሂ አበስኩ እንዳዒ ለነፍስየ፡፡ ዳእሙ ጠፍአት ሕይወትየ፡፡ ወባሕቱ እቤ ዐቢይ ወኀያል ይፌኑ መቅሠፍትየ እስመ እኩይ ሞቶሙ ለኃጥአን፡፡ ወይሥሕቅዎሙ ለጻድቃን ወይገብእ ውስተ ኃጥአን ወይከድንዋ ገጸ መድልዋን ወአነ ምንትኑ አነ፡፡ ወሕይወትየኒ ተቀልል እምራዊጸ እለ አምሰጡ ወኢረከቦሙ እንከ፡፡ ወእመቦ ሐመር አሰረ ፍኖቱ፡፡ አው ንስር ዘይሠርር ወያኀሥሥ ዘይበልዕ፡፡ ወእመሂ ነበብኩ አልቦ ዘእበቊዕ ወድቀ ገጽየ በገዓር ያንቀለቅል ኵሉ መለያልይየ አእመርኩ ከመሰ ኢተኀድገኒ ከመዝ እመኬ ኃጥእ አነ ለምንት ኢሞትኩ እመሂ ተኀፀብኩ ከመ በረድ ወነጻሕኩ ወአንጻሕኩ እደዊየ ብሕቁ ተጠምዐኒ {…} ውስተ ርስ

(fol. 18v)

ሐተ አሥቆረረኒ ልብስየ ሶቤሁ ሰብእ ውእቱ ዘይትዋቀሥኒ ወንሖር ኅቡረ ውስተ ዓውድ፡፡ ሶቤሁቦ ኅሩየ ዘይፈትሕ ለነ ወያጽምእ ማእከለ ክልኤነ ትእትት እምኔየ ዛቲ በትር ወኢይፅብአኒ ግርማሁ፡፡ ወእነግር እንከ ወኢይፈርህ ወአልቦ ዘአአምር በዘ ትጼዐር ነፍስየ እምዕጹብ አውሥእ ቃልየ፡፡ እነብብ እንዘ ትጠወቅ ነፍስየ መሪረ ወእቤሎ ለእግዚአብሔር ኃጢአት ኢትመህረኒ ወለምንትኬ ከመዝ ኰነንከኒ፡፡ ይሤንየከኑ እመ አበስኩ እስመ ተሀየይከ ተግባረ እደዊከ ወጸርከ ምክረ ረሲዓን፡ ወከመ መዋቲ ትኔጽር ወትሬኢ ወመዋዕሊከኒ ከመዘ ሰብእኑ ውእቱ፡፡

ወዐመቲከኒ ከመዘ እጓለ እመ ሕያውኑ ከመ ትኅሥሣ ለኃጢአትየ፡፡ ወትሕትት ጌጋይየ፡፡ ታአምር ከመሰ ኢአበስኩ ወባሕቱ መኑ ወእቱ ዘያመስጥ እምእዴከ፡፡ እደዊከ ፈጠራኒ ወገብራኒ ወእምዝ አፈለስከኒ ወነጻኅከን ተዘከር ከመ እምፅቡር ፈጠርከኒ ወታገብአኒ ከዐበ ውስተ መሬት ወከመ ሐሊብ ሐለብከኒ ወአርጋእከኒ ከመ ጉብነት ወአልበስከኒ ሥጋ ወማእሰ ወእሰርከኒ አዕጽምትየ ወወሀብከኒ ሣህለ ወምሕረተ ወኃውጾትከ ዐቀበኒ መንፈስየ፡፡ ወዘንተ ዘኃቤከ ሀሎ አአምር ከመ ኵሎ ትክል ወአልቦ ምንትኒ ዘይስአነከ ሶቤሁ አበስኩ እምዐቀብከኒ ወጺያንጻሕከኒ እምኃጢአትየ ወእመሂ አበስኩ አለሊተ ወእመሂ ጸደቁ ስእንኩ አንቃዕድዎ ጸገብክዋ ለኃሳር፡፡ ተሠገርኩ ከመ አንበሳ ዘይቀትሉ ወካዕበ ታአተኒ ወብሕቁ ትጠስየኒ ወእምጥንቱ ካዕበ ተሐተኒ፡፡

(fol. 19v)

ወአምጻእከ ላዕሌየ ዐቢየ መቅሠፍተ ወፈነውከ ሊተ መንሱተ ለምንት እንከ ኢሞትኩ ሶበ ታወፅአኒ እምከርሥ፡፡ ወኢትርአየኒ ዐይን ወእኩን ከመዘ ኢተፈጠርኩ ለምንት ተፈጢርየ ውስተ መቃብር ኢወረድኩ፡፡ ወወፂእየ እምከርሥ ለምንት ወፂእየ እምከርሥ ውስተ መቃብር ኢያዕረፍኩ አኮኑ ውሑድ መዋዕለ ሕይወትየ ኅድገኒ አዕርፍ ሕቀ ዘእንበለ እሖር ኃበ ኢይገብእ ብሔረ ጽልመት ወቆባር ብሔረ ጽልመት ዘለዓለም ኀበ አልቦ ብርሃነ ወኢይሬኢ ሕይወተ መዋቲ፡፡ ወተሰጥወ ሳፍር አሜናዊ ወይቤ በከመ ብዝኀ ትነብብ ከማሁ ትሰምዕ በብዝኀ ነቢብከኑ ዘትጸድቅ ይመስለከ ቡሩክ ዘይትወለድ እምአንስት ዘሕዳጥ መዋዕሊሁ፡፡ ኢታብዝኅ ነቢበ እስመ አልቦ ዘይትዋቀሠከ ወኢትበል ንጹሕ አነ በምግባርየ ወጻድቅ አነ በቅድሜሁ ወእፎኑመ ይትናገረከ እግዚአ ብሔር ወይከሥት ከናፍሪሁ ምስሌከ ወይነግረከ ኃይላ ለጥበብ፡፡ እስመ ዕፁፍ ውእቱ ዘላዕሌከ ሶቤሁ ታአምር ከመ ይደልወከ ዘረከበከ፡፡ እምኃበ እግዚአ ብሔር በኃጢአትከ ወአሰሮሁ በእግዚአ ብሔር ትረክብ ወሀለ ውከኑ ቀዲሙ አመ ይፈጥር ዘኵሎ ልዑል ሰማየ ወምንተ ትሬሲ ወምንተ ታአምር ዕመቀ ቀላይ ወአምጣነ ኑኀ ምድር አው ረኅባ ለባሕር ወእመ ገፍትኦ ለኵሉ መኑ ምንተ ገበርከ ዘይብሎ ለሊሁ ያአምር ግብረ ኃጥአን ወእመ ርኢየ ዐመፃ ኢያረምም ወሰብእሰ ኃሣሤ ነቢብ ወመዋቲኒ ዘይትወለድ እምአንስት ከመ አድግ ይመስለኒ፡፡ ወአንተሰ ን

(fol. 20v)

ጹሕ ልብየ ትብል፡፡ ወታዐቢ እደዊከ ኀቤሁ፡፡ ወእመሰቦ ዐመፃ ውስተ እደዊከ ኢትቅርብ፡፡ ወኢታንብር ጽልሑተ ውስተ ልብከ ከመዝ ያበርህ ገጸከ ከመ ማይ ንጹሕ፡፡ ወአእትት ርስሐተከ ወኢትፍራህ እንከ ወትረስዓ ለሕማምከ ከመ ምንት እንተ ኀለፈት ወኢትደምፅ እንከ ወጸሎትከሂ ከ ኮከበ ጽባሕ ወትሠርቅ ሕይወትከ ከመ ምዐልት፡፡ ወትትአመን ከመ ትረክብ ተስፋከ ወትነብር ዳኅን ዘእንበለ ሐዘን ወትካዝ ወታዐርፍ እንከ ወአልቦ ዘይፀብአከ፡፡ ወይመጽኡ ብዙኃን ወይገንዩ ለከ ወትኀልቅ መድኀኒቶሙ ወየሐጕሉ ተስፋሆሙ ወይትመስው አዕይንተ ረሲዓን፡፡ ወተሰጥወ ኢዮብ ወይቤ አንትሙኒ ሰብእኑ አንትሙ ወበኃቤክሙኑ ዳእሙ ተሰልጠት ጥበብ፡፡ አነሂ ብየ ልበ ከማክሙ ብእሲ ጻድቅ ወንጹሕ ስላቀ ኮነ ለዕድሜ መዋዕሊሁ አፅንሕዎ ያኅስርዎ ባዕዳን ከመ ያውድቁ ቤቶ ኃጥአን ወባሕቱ እኩያን ኢይብል ኄራነ እለ ያመዕዎ ለእግዚአ ብሔር አኮኑ ውእቱ ዘያሐቶሙ ተሰአሎሙ ለእንስሳሂ ለእመ ይነግሩከ ወለአዕዋፈ ሰማይ ለእመ ያየድዑከ ተናገራ በምድርሂ ለእመ ትፌክር ለከ ወይንግሩከ ዓሣተ ባሕር፡፡ መኑ ዘያአምር ዘንተ ኵሎ ከመ እደ እግዚአ ብሔር ገብረ እስመ ውስተ እዴሁ ነፍሰ ኵሉ ሕያው ወመንፈሰ ኵሉ ሰብእ እዝነሰ ነገረ ይፈልጥ ወጕርዔ እክለ ይጥዕም በብዝኀ ዓመት ጥበብ ወበብዝኀ ንብረት ትምህርት እምኀቤሁ ጥበብ ወኃይል ሎቱ ምክር ወአእምሮ እመ ነሠተ መኑ

(fol. 21v)

የሐንጽ፡፡ ወእመ ዐጸወ ላዕለ ሰብእ መኑ ያርኁ፡፡ እመ ከልአ ሰማየ ያየብሳ ለምድር እመ ኃደጋ ትማስን ትትገፈታእ እምኃቤሁ ኀይል ወጽንዕ ዘዚአሁ ጥበብ ወምክር ይወስዶሙ ለመካርያን ይፄወው ወሰዶሙ ለመኳንተ ምድር ወያነብሮሙ ለነገሥት ዲበ መናብርት ወአቅነቶሙ ቅናተ ውስተ ሐቋሆሙ ወይፌንዎሙ ለማርያን ይፄወው ወገፍትኦሙ ለኃያላነ ምድር፡፡ ወይመይጥ ከናፍሪሆሙ ለመሀይምናን፡፡ ወያአምር ምክሮሙ ለሊቃናት ወያመጽእሎሙ ኀሳረ ለመላእክት ወይሣሀሎሙ ለትሑታን፡፡ ወይከሥት ዕሙቃተ እምጽልመት ወአውፅኦሙ ውስተ ብርሃን ለጽላሎተ ሞት፡፡ ያዐወክኮሙ ለአሕዛብ ወይትሐጐሉ ወይሠርዖሙ ለአሕዛብ ወይመርሖሙ፡፡ ወይመይጥ ልቦሙ ለመላእክተ ምድር ወአዔሎሙ ፍኖተ ኢያአምሩ፡፡ ወይመረስሱ ውስተ ጽልመት ወአኮ ብርሃን ወይተነትኑ ከመ ስኩር፡፡ ናሁዝ ዘርእየት ዐይንየ ወዘሰምዐት እዝንየ ወአአምር ዘከመ ታአምሩ አንትሙሂ፡፡ ወእምኔክሙሰ ኢየአብድ ሠናይሰ ሶበ የሐቱክሙ እንዘ ኵሎ ትገብሩ ኪያሁ ተኀሡ በምንትኑ ትትማሰልዎ፡፡ ከመ ትትዋቀሥዎ፡፡ ለገጽሰ ታደልው ወለፌ ተኀብኡ ቀዳሚሁ አኮኑ፡፡ ኃይሉ ያፈርህክሙ፡፡ ወይመጽአክሙ ግሩም እምኃቤሁ ዘለፉክሙሂ ኀላፊ ከመ ሐመድ ወሥጋሂ መሬት ተጸመሙ ወእንብ ወእሥኀት እምሕምዝ፡፡ ወአስተጋብእ ሥጋየ በስነኒየ ወአጥቃ ለነፍስየ በእዴየ፡፡ ወእመሰ እትመጠዋ ኃያል፡፡ ወእማእኮሰ ተንሥታ ወ

(fol. 22v)

እማእኮ እነግር፡፡ ወእወቅሥ ቅድሜሁ ወዝንቱ ይኩነኒ መድኃኒተ እስመ ኢይበውእ ቅድሜሁ ትምይንት ስምዑኒ ስምዑኒ ቃልየ እንግርክሙ እንዘ ታጸምኡኒ ናሁ ቀረብኩ ኃበ ፍትሕየ አእምር አነ ከመ ታስተረኢ ጽድቅየ ወመኑ ውእቱ ዘትጸዐር ከማየ ከመ እጸመም ይእዜ ወአርምም፡፡ ወእኩን ከመ አብድ ወእትኃባእ እምገጽከ፡፡ አእትት እምኔየ እዴከ ወኢያጥቀኒ ግርማከ፡፡ ወትጼውዐኒ ወአነሂ እሰጠወከ፡፡ ወእመሂ ተናገርከኒ አነሂ አወሥአከ፡፡ ሚመጠን እሙንቱ ኃጣውኢየ ወአበሳየ አርኢየኒ ምንት እማንቱ ለምንት ትሴውር እምኔየ ወትሬሲየኒ ጸላኢከ ወከመ ቈጽል ዘይትነገፍ እምነፋስ ታኀፍረኒ ወከመ ሣዕር ዘይነሥኦ ነፋስ ታሠርሐኒ እስመ ጸሐፍከ እከየ ላዕሌየ፡፡ ወዐቀብከ ሊተ ኃጢአተ ንእስየ ወአቅነታከኒያ ወአቀምኮን ለእገርየ ውስተ ዳሕፅ ወሤምከ ሊተ ኵሎ ምግባርየ ወሶበ እምቆመት እግርየ ኀይገኒ፡፡ ወአብለይከኒ ከመ ዝቅ አው ከመ ልብስ ብላዐ ቊንቊኔ መዋቲ ዘይትወለድ እምአንስት ሕዳጥ መዋዕሊሁ ወምሉእ መቅሠፍተ፡፡ ወይፈሪ ከመ ጽጌ ወይወድቅ ወይኀልፍ፡፡ ከመ ጽላሎት ወኢይሄሉ እንከ ወዝኒ አኮኑ ሐተተከ፡፡ ወሎቱኒ አባእከ ቅድሜከ ይትዋቀሥ፡፡ መኑ ይነጽሕ እምርስሕት፡፡ ወኢመኑሂ ወዘአሐተ ዕለተ ሐይወ በዲበ ምድር እስመ ኆሉቅ አውራኂሁኒ በኃቤሁ ወትሁቦ ዕድሜሁ ወኢየኀልፍ እምኔሁ ከመ ያዕርፍ ወይትዐቀብ ለሕይወቱ ከመ ሀሳብ ዕፅኒ ቦተስፋ ተገዚምሂ ይደግም ይሠርጽ

(fol. 23v)

ወኀይሉኒ ኢይኀልቅ ወእመሂ ረሥአ በውስተ ምድር ሥርው ወእመሂ ሞተ በውስተ ኰኵሕ አዕጹቂሁ ወእመዐዛ ይሠርጽ ወይፈሪ ከመ ሐዲስ ተክል ወሰብእሰ እምከመ ሞተ ይጸይእ ወእምከመ ሞተ መዋቲ ኢይሄሉ እንከ ባሕርኒ ቦሶበ ይቀብል ወፈለግኒ ይነጽፍ፡፡ ወይየብስ ወሰብእሰ እምከመ ኖመ ኢይነቅህ እንከ እስከ እመ ይትረኀው ሰማይ ወይነቅሁ እምንዋሞሙ፡፡ እምኀየሰኒ ሶበ ውስተ መቃብር ዐቀብከኒ ወእምኃባእከኒ እስከ ይቈርር መዐትከ ወእምዐደምከኒ እስከ አመ ትዜከረኒ ሶቤሁ የሐዩ ሰብእ እምድኅረ ሞተ እምተዐገስኩ እስከ እትወለድ ዳግመ ወእምአውሣእኩከ ጊዜ ጸዋዕከኒ ወኢተመንን ተግባረ እዴከ ኆለቈኑ ኀጣውኢየ፡፡ አሐተኒ አልቦኑ ዘረሳዕከ ሊተ አበሳየ ኃተምከኑ ውስተ ቊናመት ጌጋይየ ወኵሎ ዘአበስኩ ዘላዕሌየ ከመ ደብር ዘንሕለ ወወድቀ ወኰኵሕኒ ይበሊ በውስተ ምንባሩ፡፡ ወእብንሂ ይለምጽ እማይ፡፡ ወማይኒ ይደፍን በማዕበል ምድረ ልዑለ ወአሕጐልከ ትዕግስቶ ለሰብእ ወታኦቶ ለዝሉፉ ወይማስን፡፡ ወሜጥከ ገጸከ ኃቤሁ ወመሠጥከ፡፡ እመሂ በዝኁ ደቂቁ ኢይሬእዮሙ ወእመሂ ሕዳጥ ኢያአምሮሙ ዳእሙ ሥጋሁ ማሰነ ወነፍሱሂ ለሕይወት፡፡ ወተሰጥወ ኤሊፈዝ ቴምናዊ ወይቤ፡፡ ቀዳሚሁ ጥበብ ወያወሥእ ዘይሔሊ መንፈስ ወአጽገብካ ጻዕረ ለነፍስነ ወከርሥነ ወትወቅሥ ነገረ ከንቱ፡፡ ወትነብብ ዘኢይበቊዕ አኮሁ ለሊከ ኢፈራህከ ከመ ትንብ

(fol. 24v)

ብ ዘከመዝ ነገረ ቅድመ እግዚአ ብሔር መጠንከ እምቃለ አፉከ፡፡ ወኢፈለጥከ ነገረ ዐበይተ ይዘልፈከ ቃለ አፉከ ወአኮ አነ፡፡ ወከናፍሪከ መሐተትከ ቦኑ እምሰብእ ቀደምከ ተፈጥሮ አው ከመ አስሐትያኑ ጠጋእከ ወትእዛዘ እግዚአ ብሔርኑ ሰማዕከ፡፡ ወበኃቤከኑ ኀልቀት ጥበብ ወምንተ ታአምር ዘኢናአምር፡፡ ወምንተ ትቤሉ ዘኢንሌቡ፡፡ ወልሂቀኒ ወአእሩገኒ ቦኃቤነ ዘይረሥእ እምአቡከ በመዋዕሊሁ ወእመሂ ሕዳጠ አበስከ ተቀሠፍከ ኢኮነ ዝነገር ዘነበብከ በአምጣንከ፡፡ ምንተ ኃበለ ልብከ፡፡ ወምንተ ርኢያ አዕይንቲከ ከመ ትትባሣዕ በመዐት ቅድመ እግዚአ ብሔር፡፡ ወዘከመዝ ነገረ ታወፅእ እምአፉከ መኑ መዋቲ ዘይነጽሕ ወመኑ ጻድቅ ዘይትወለድ እምአንስት በቅዱሳን ጥቀ ኢይትአመኖሙ ወሰማይኒ ኢኮነ ንጹሐ በቅድሜሁ ኅድግሰ ሰብእ ርኩስ ወርሱሕ ዘይሠርባ ለኃጢአተ ከመ ስታይ ስምዐኒ እንግርከ ወአይድዕከ ዘርኢኩ ዘነገሩ ጠቢባን ወኢኀብኡ አበዊሆሙ እስመ ለባሕቲቶሙ ተውህበት ምድር ወኢኀለፈ ካልእ ሕዝብ እምኔሆሙ ኵሉ መዋዕሊሁ ለኃጥእ ይትሐዘብ ወዓመቲሁኒ በኆልቊ ይትወሀብ ለኃያል ወትግርምቱሂ ያወድቆ አመ ተሰፈወ ዳኅነ ይንበር ይትገፋታእ ወአልቦ ተስፋ ወፂአ እምጽልመት ወተአዘዘ ወደአ ውስተ እደ ኀጺን ወተውህበ መብልዐ ለአንስርት ወያአምር ለሊሁ ከመ ድቀት ወትነጽኆ ዕለተ ጽልመት ወያጸድፎ ሕማም ወምንዳቤ፡፡ ወከመ መልአክ ዘይቀድም

(fol. 25v)

ተሠይም ወይኀስር እስመ አዕበየ እደዊሁ ቅድመ እግዚአ ብሔር ወአግዘፈ ክሳዶ ቅድመ እግዚአ ብሔር ዘኵሎ ይመልክ፡፡ ወትረውጽ ኀሳሩ ቅድሜሁ ወውስተ ረሕበ ዘባኑ ኃይሉ፡፡ ወይከድኖ ለገጹ ሐሞቱ፡፡ ወጠበቆ ውስተ ሐቋሁ ወይነብር ውስተ አህጉረ ሐቃል ወይበውእ ውስተ አብያት መዝብር ወዘእሙንቱ አስተዳለው ባዕድ ይበልዓ ወኢይብዕሉሂ ወኢይጐነዲ ንዋዮሙ፡፡ ወኢይገብር ጽላሎተ ዲበ ምድር፡፡ ወኢያመስጥ እምጽልመት፡፡ ለከርሡሂ ያየብሶ ነፋስ ወይወድቅ ፍሬሁኒ፡፡ ወኢይሴፎ ሕይወተ ወዘተሰፈወሂ ያመስጦ፡፡ ወይጠፍእ ተውክልቱሂ በጊዜሁ ወኀይሉሂ ኢይጸንዕ ወይትበላዕ ቁዑ በምዕር፡፡ ወይወድቅ ከመ ፍሬ ዘይትነገፍ መሐተቶሙ ለኃጥአን ሞት እሳት ያውዒ ቤተ እለ ይነሥኡ ሕልያነ ይፀንሱ በከርሦሙ ጻዕረ ወትመልእ ከርሦሙ ጕሕሉተ፡፡ ወተሰጥወ ኢዮብ ወይቤ ብዙኀ ሰማዕኩ ዘከመዝ መናዝዛነ ለእኪት ኵልክሙ፡፡ ኵሎ ዘመጻእክሙ ትንብቡ፡፡ ዘእንበለ ዐቅም ወምንተ አጽኀብኩክሙ ከመ ትትዋሥኡኒ፡፡ አነሂ ዘከመ ትብሉ አወሥአክሙ በነፍስክሙ ትቤዝውዋ ለነፍስየ እነግረክሙ ነገረ ወአኀውስ ረእስየ ለክሙ ሶቤሁ ብየ ኃይለ ውስተ አፉየ ወኢምሕኩ ከናፍሪየ እምአኀሥኩ እመሂ ነበብኩ ኢይጤዒ ቊስልየ፡፡ ወእመሂ አርመምኩ ይብእሰኒ ሕማምየ ይእዜሰ ግመዳተ አብድ፡፡ ቅንጣባተ ረሰይከኒ፡፡ ወኮነት ስምዐ እኅዘትየ ወተንሥአት ላዕሌየ ሐሰትየ ወተዋሥአተኒ ቅድመ ገጽየ ተምዒዖ በመዐት ነፅኀኒ ወ

(fol. 26v)

ሐቀየ ስነኒሁ ላዕሌየ፡፡ ወአሕጻሁኒ በዲቤየ አመከረ ወአለከወኒ ወጸለለኒ አዕይንትየ ወብሕቁ አጽይፈኒ በብረኪየ፡፡ ወኅቡረ ሮዱኒ ወመጠውከኒ ውስተ እደ ዘይትበሐዘኒ ወገፈኒ እግዚአብሔር ለፀዋጋን እንዘ ዳኅነ እነብር ገደፈኒ በሥዕርተ ደማኅየ መሐወኒ ወአስተኃይጽ ከመ ሰብአ ዐይን እስመ ከዋንው ወግአኒ ወይረግዙኒ ውስተ ኵለያትየ ወኢይምሕሩኒ፡፡ ወተክዕወት ውስተ ምድር ሐሞትየ ወነፅኁኒ ድቀተ በዲበ ድቀትየ ወሮጹ ላዕሌየ ኃያላን ሠቀ አስተጣበቁ ላዕለ መእስየ ወተሰልጠት ሕማምየ በውስተ መሬት ትነድድ ከርሥየ በብካይ ወውስተ ቀራንብትየ ጸሎትየ ወአልቦ ዐመፃ ውስተ እደዊየ ወንጹሕ ጸሎትየ መሬትኑ ዳእሙ ኢይከድነኒ ሥጋየ ወደምየ ወኢይረክብኑ ብሔረ አአውዩ ወይእዜሂ ናሁ ሰማዕትየ ውስተ ሰማይ ወያአምር ሊተ ዘውስተ አርያም ኀለፈት ጸሎትየ ኀበ እግዚአ ብሔር ወታንጸፈጽፍ ዐይንየ ቅደሜሁ ሶበሁ ያስተዋቅሥዎ ለሰብእ በቅድመ እግዚአ ብሔር ወለእጓለ እመ ሕያው ምስለ ቢጹ መጽአኒ ዓመት ኆሉቃት ወአሐውር ፍኖተ ኢይገብእ ይጼዕረኒ ዘያወፅእ ለነፍስየ እትሜነዮ ለመቃብር ወኢያደምዖ እልህስ ሠራሕኩ ወምንተ እረሲ፡፡ ወሰረቁኒ ነኪራን ንዋይየ ወመኑ ውእቱዝ ዘይምቅሕዎ በእዴየ እስመ ኀብእዎ ለልቦሙ እምሠናይ በእንተዝ ኢታሌዕሎሙ ወይሜህርዎ እከየ ለልቦሙ ወተመሰወኒ አዕይንትየ በእንተ ደቂቅየ ረሰይ

(fol. 27v)

ከኒ ነገረ ለአሕዛብ ወኮንክዎሙ ሠሐቀ ወስላቀ ወዐውረኒ አዕይንትየ እምአንብዕ ወፈድፋደ አሥቆረረኒ ኵሉ ወተአምንዋ ለዛቲ ወቀብፁኒ ወርቱዕሰ ላዕለ ኃጥአን ትግባእ ወባሕቱ እትአምን ከመ እገብአ ለፍኖትየ ወእስመ ንጹሕ እደዊየ እረከባ ለትፍሥሕትየ ወሀለውክሙ ትርአዩ ኵልክሙ ወትምጽኡ እስመ አልቦ ርትዐ ዘእረክብ በኃቤክሙ፡፡ ወኃልቃ መዋዕልየ እንዘ ጽዩአት ወተበትከ ሥረወ ልብየ ሞዐልት ሌሊተ ኮነኒ ወጽልመት ውስተ ገጸ ብርሃን ገብአኒ ወእመሂ ጐንደይኩ መቃብር ዳእሙ ቤትየ ወውስተ ጽልመት ተነጽፈ ምስካብየ፡፡ ለሞትሂ አቡየ እቤሎ ወእምየሂ ወአኃዊየ ዕጸያት አይቴ ውእቱ እንከ ተስፋየ እሬኢያኑ ዓዲ ለሠናይትየ ወትወርድኑ ምስሌየ ውስተ መቃብር ወንደፈኑ ኅቡረ ውስተ መሬት ወተሰጥወ በልዳዶስ ወይቤ እስከ ምንትኑ ኢታረምም ተዐገስ ንንግርከ ንሕነሂ ለምንትኑ ከመ እንስሳ አርመምነ ቅድሜከ፡፡ ትደልወከ መቅሠፍትከ ምንትኑ አንተ ለእመ ሞትከ ወአልቦኑ ዘይኄይስ እምኔከ በታሕተ ሰማይ ይወድቁኑ አድባር እመሰረቶሙ ወይጠፍእኑ ብርሃነ ኃጥአን ወኢይትትከበት እከዮሙ፡፡ ወብርሃኖሙ ጽልመተ ይጌግጹ ወማኅቶቶሙኑ ትጠፍእ ወይነሥኡ ንዋዮ ትሑታን ወትድሕፅኑ ምክሩ፡፡ ወትወርድኑ እግሩ ውስተ መሥገርት ወትትአሰርኑ በመሥገርት ወይመጽአሁ መሣግ

(fol. 28v)

ር ላዕሌሁ ወይጻንዑ ጽሙአን ላዕሌሁ ወኅቡእ ዲበ ምድር ሐብሉ ወይስሕብዎ እምፍኖቱ ወያጠፍኦ ሕማም እምአውዱ መጽኡ ብዙኃን ታሕተ እገሪሁ በዐቢይ ረኀብ ወፅኑሕ ሎቱ ኃሳር ዕጽብት ወይበኈብኆ አቊያጸ እገሪሁ ወይበልዖ ሞት ምሥናዮ ወትነቅዕ እምሥጋሁ ጥዕይት ወትጸንዕ ምንዳቤሁ ወይትቤቀሎ እግዚአ ብሔር ወይትዐጸው ውስተ ቤቱ በሌሊት ወይዘርዎ ምሥናዮ ፈጣሪሁ ወይየብስ ሥረዊሁ በመተሕቴሁ ወእመለዕልቴሁ ይወድቅ ጽጌሁ ወይጠፍእ እምድር ዝክሩ ወይርሕቅ ስሙ ነዋኀ ወያፈልስዎ እምብርሃን ውስተ ጽልመት ወአልቦ ዘይምሕሮ እምሕዝቡ ወኢይድኅን ቤቱ እምታሕተ ሰማይ፡፡ ወባዕድ ይዴለው በንዋየ ዚአሁ ወግዕረ ነዳይ በእንቲአሁ ወአንከርዎ ዐበይትሂ ከመዝ ውእቱ ቤተ ዐማፂያን ወዝ ውእቱ ግዕዞሙ ለእለ ኢይፈርህዎ ለእግዚአ ብሔር፡፡ ወተሰጥወ ኢዮብ ወይቤ እስከ ምንትኑ ትጼዕርዋ ለነፍስየ ወትቀትሉኒ በነገርክሙ አእምሩ ዳእሙ ከመ እግዚአ ብሔር ዘንተ ረሰየኒ ትትላኰዩኒ ኢትኀፍሩ፡፡ ትቀውሙ ላዕለ ነፍስየ ኦሆ እንከ አነ አበስኩ አማን ወኀቤየ ኃደረት እበድ ወነበብከ ቃለ ዘኢያአምር ወነገርየኒ እበድ ወአኮሰ ዘእዜለፍ እሌ ሊተ በላዕሌየ ዳእሙ ታዐቢዩ አፉክሙ ወትትቈናደዩ ብየ ወትዘረኪዩኒ እእምሩ ዳእሙ ከመ እግዚአ ብሔር ዘሆከኒ ወአነኀ መዐቶ

(fol. 29v)

ላዕሌየ ናሁ እሠርሕ በሒስ ወኢይነግር ወአአወዩ ወአልቦ ዘይፈትሕ ሊተ ወተሐንጸ አውድየ ወአልብየ ምኅላፈ ወአንጦለዐ ውስተ ገጽየ በጽልመት ወሰለበኒ ትርሲትየ ወአእትት አክሊለ እምራእስየ ወመሐወኒ እንተ ኵልሄ ወእልህስ ወገዘማ ከመ ዕፅ ለሕይወትየ ወረሰየአ ለኃያል መቅሠፍት ወረሰየኒ ከመ ፀር ወኅቡረ መጽአ ላዕሌየ መዐቱ፡፡ ወዐገቱኒ ውስተ ፍነዊየ እለ ይፀንሑኒ ወአኃዊየኒ ተናከሩኒ ወአብደሩ ነኪረ እምኔየ ወአዕርክትየኒ ኢምሕሩኒ ወአዝማድየኒ ኢያንከሩኒ ወእለሂ ያአምሩ ስምየ ረስዑኒ ወእለሂ ቅሩባንየ ኢፈቀዱ ይርአዩኒ ወዘከመ እምካልእ ሕዝብ ያመስሉኒ ወነባሪየኒ እጼውዖሙ ወይጼመሙኒ፡፡ ወብእሲትየኒ እትጋነይ ላቲ ወኢዬውሃ ወአስተበቊዖሙ ለደቂቀ ገዛኢየ ወእትሜሐር ሎሙ ወቀብፁኒ ለዓለም ወሶበሂ እትነሣእ የሐሞዩኒ ወእለሂ ያአምሩኒ ያሥቆርሩኒ ወእለሂ አፈቅር እሙንቱ ተንሥኡ ላዕለ ነፍስየ ይትቤጸል መእስየ ምስለ ሥጋየ ወየሐቂየኒ አዕጽምትየ መሐሩኒ መሐሩኒ አዕርክትየ፡፡ እደ እግዚአ ብሔር ውእቱ ዘገሰሰኒ ለምንት አንትሙኒ ታሠርሑኒ ከመ እግዚአ ብሔር ኢትጸግቡኑ እምሥጋየ መኑ እምጸሐፎ ለነገርየ፡፡ ወይልክዓ ውስተ መጽሐፍ ለዓለም ውስተ መጽሐፈ ኀጺን ወዐረር ወእማእኮ ይግልፍዎ ውስተ ኰኵሕ አአምር ባሕቱ ከመ ኢያገምሮ ቤት ለዘ ሀለዎ

(fol. 30v)

ይፈውሰኒ ወእንዘ ዓዲ ሀለውኩ ዲበ ምድር ይትዌለጥ መእስየ እምዘ ለሊየ አአምር ዘዐይንየ ርእየት ወአኮ ባዕድ ሰለጡኒ ኵሎ ውስተ ሕፅንየ ወእመሰ ትብሉ ምንተ ንንግር ቅድሜሁ ወንርከብ ሥርወ ነገር ሎቱ ፍርህዋ አንትሙኒ ለኃሳር እስመ መቅሠፍት ይመጽኦሙ ለኃጥአን አሜሁ ያአምሩ አይቴ ውእቱ እከዮሙ ወተሰጥወ ሳፈር ወይቤ ኢተሐዘብኩከ ትንብብ ከመዝ ወአልቦ ዘትኄይስ እምኔየ አእምሮ ስምዑኒ ጥበበ ትምህርትየ ወያውሥአኒ መንፈሰ ሕሊናየ ቦሁ ዘታአምር ዘከመዝ እምአሜከ እምአመ ተፈጥረ ሰብእ ዲበ ምድር ፍሥሐሆሙ ለኃጥአን ቀትል ዓቢይ ወሐሤቶሙ ለረሲዓን ሐጕል እመሂ ዐርገ ሰማየ ቊርባኑ ወበጽሐ ይመና መሥዋዕቱ አመ ይቤ ወዳእኩ ጸናዕኩ አሜሃ ይትሐጐሉ ለዝሉፉ ወይብሉ እለ ያአምርዎ አይቴ ሀሎ ወሠረረ ከመ ሕልም ወኢይትረከብ ወያስተረኢ ከመ ሌሊት ዘኢይትዐወቅ ወይመስል ጽባሐ ወርኢየቶ ዐይንየ ወኢትደግም እንከ ወኢያአምር እንከ መካኖ ወያጠፍእዎሙ ለውሉዱ ትሑታን ወእደዊሁኒ እሳት ይነፍኃ ወይመልእ ጻዕረ ውስተ አዕጽምቲሁ ወይስክብ ምስሌሁ ሕማሙ ውስተ መሬት እመ ጥዕመቶ እኪት ውስተ አፉሁ ወይኃብእ ታሕተ ልሳኑ ወያስተጋብአ መእከለ ጕርዔሁ ወኢትክል ትርድኦ ሕምዘ አርዌ ምድር ውስተ ከርሡ፡፡ ብዕል ዘይዘገብ

(fol. 31v)

በዓመፃ ይደመሰስ ወያቴክሎ መልአክ እምቤቱ ወይነሥኦ ሕምዘ አርዌ ምድር ወይቀትሎ ልሳነ አፍዖት ወኢይሬኢ እጕለ መራዕይሁ ወኢይፀምድ ምዕረ ወካዐበ ለከንቱ ወለበከ ሠርሐ ብዕሎ ዘኢይጥዕም እምኔሁ ከመ ጽኑዕ ዘኢይትሐየክ ወኢይትወኀጥ እስመ አንሐለ ብዙኀ አብያተ ድኩማን፡፡ ወበርበረ መሐፍደ ወኢያግብአ ወአልቦ ዘይሣሀሎ ለንዋዩ ወኢያደምዕ ፍትወቶ ወአልቦ ትራፈ ለብዕሉ በእንተዝ ኢትሠምር ሠናይቱ አመ ይቤ ሰለጥኩ አሜሁ ይትመነደብ ወይመጽኦ ኵሉ ሕማም ዘያጸግባ በከርሡ ወይትዌሰክ መቅሠፍተ መዐት ወይተግህ ላዕሌሁ ዘያሐሞ ወኢያመስጥ እምእደ ኲናት፡፡ ወይበረብሮ ቀስተ ብርት ወየኀልፍ ሐጽ እንተ ሥጋሁ ወያንሶሱ እኩይ ውስተ ነፍሱ ወላዕሌሁ ዘያደነግፆ ወይፀንሕ ኵሉ ጽልመት ወይበልዖ እሳት ኢያንደዱ ወይትጋየጾ ጎሩ ለቤቱ ወይከሥቶ ሰማይ ጌጋዮ ወምድርኒ ኢትነሥኦ ወሞት ይስሕባ ለቤቱ ለዘላፎ ወትመጽኦ ዕለተ መንሱት ዝውእቱ መክፈልቱ ለብእሲ ኃጥእ እምኀበ እግዚአ ብሔር ወንዋዮሂ ዘአጥረየ እምኀበ ፈጣሪሁ፡፡ ወተሰጥወ ኢዮብ ወይቤ ስምዑኒ ወአጽምኡኒ ነገርየ ከመ ኢትበሉ ንሕነ ንናዝዞ አርሞሙ እንግርክሙ እመቦ ዘትሥሕቁኒ ዘእኮ ሰብእ ዘይዘልፈኒ ወእፎ ዘኢይትመዓዕ ት

(fol. 32v)

ኔጽሩኒ ወታነክሩ ወትትመባትሑ በእደዊክሙ እመሂ ተዘከርኩ ተዘለፍኩ ኅዱር ውስተ ሥጋየ ጻዕር ለምንት ኃጥአን የሐይው ወይረሥኡ ውስተ ብዕሎሙ፡፡ እመሂ ዘርኡ ያሰምሩ ወውሉዶሙኒ ይመልእ ዐይነ ወአብያቲሆሙኒ ምሉእ ወአልቦ ዘያደነግፆሙ ወኢይመጽኦሙ መቅሠፍት እምኃበ እግዚአ ብሔር ላህሞሙኒ ኢይመክና ፅኑሳቲሆሙኒ ኢይድህፃ ወይድኅና በኅርሶን ወይዜወሩ ከመ አባግዕ ዘለዓለም ወደቂቆሙኒ ይትዌነዩ ወየዐነዝሩ ወይሰነቅው ወይትፌሥሑ በቃለ ማኅሌቶሙ ወፈጸሙ መዋዕሊሆሙ እንዘ ይትፌግዑ ወውስተ ምስካበ ሲኦል ኖሙ ወይቤሎ እግዚአ ብሔር ረሐቅ እምኔየ ኢይፈቅድ እርአይ ፍኖተከ ምንተ ይክል ከመ ንትቀነይ ሎቱ ወምንተ ይበቊዐነ ከመ ንሖር ኃቤሁ ውስተ እዴሆሙ ሀለወት ሠናይቶሙ፡፡ ወኢይኔጽሮሙ ምግባሮሙ ለኃጥአን ወትጠፍእ ማኅበሮሙ ለረሲዓን ወትበጽሖሙ ዕልወት ወይመጽኦሙ ምንዳቤ ወመቅሠፍቶሙ ወይከውኑ ከመ ሐሠር ቅድመ ነፋስ፡፡ ወከመ ጸበል ይነሥኦ ዓውሎ ወኢይረክብዎ ንዋዮ ደቂቁ ወይትቤቀሎ ወያአምር ሶቤሃ፡፡ወይሬኢያ አዕይንቲሁ እንዘ ይሬግዝዎሙ ወእግዚአ ብሔርኒ ኢያድኅኖሙ እስመ እንተ ፈቀደ ይገብር በቤቱ ወበቀለ እምኆልቈ አውራኂሁ ቀዳሚሁ አኮኑ እግዚአ ብሔር ውእቱ ዘይሜህር ምክረ ወጥበበ ወውእቱ ይትቤቀ

(fol. 33v)

ሄድከ አፍአሞተ ርኁብ፡፡ ወቦ እለሂ አንከርከ ገጾሙ፡፡ ወጸላእከ ነዳየ በዲበ ምድር ወአውፃ እኮን ዕራቆን ለአቤራት ወጸዐርኮሙ ለእጕለ ማውታ በእንተ ምንትመ ዐገተከ መሣግር ወሮደከ ፀባኢት ኃያል፡፡ ወብርሃንከኒ ጽልመተ ኮነከ ወደፈነከ ማይ እንዘ ትነውም ኢኮነሁ ብውሐ ለልዑል ይግበር ዘፈቀደ ወያኀስሮሙ ለፀአልያን ወትቤ ምንተ ያአምር ኀያል በዕለተ ጽልመትኑ ይኴንን፡፡ ወደመና ይሴውሮ ወኢይሬኢ ወአውደ ሰማይ ይሐውር ፍኖቶኑ ዘለዓለም ተዐቅብ እንት ኬድዋ ዕደው ጻድቃን እለ ዐርጉ ዘእንበለ ይትዐወቅ፡፡ ከመ ፈለግ ዘይውሕዝ መሰረታቲሆሙ እበ ይብሉ ምንተ ይሬሲየነ እግዚአ ብሔር ወምንተ ያመጽእ ላዕሌነ ዘኵሎ ይመልክ ወመልአ ሎሙ አብያቲሆሙ በረከተ፡፡ ወምክረ ኃጥአንሰ ርሑቅ እምኔሁ ወርኢዮሙ ጻድቃን ሠሐቁ፡፡ ወተሳለቀ ላዕሌሁ ንጹሕ ወጠፍአ ንዋዮሙ ወዘተርፎሙሂ በልዐቶ እሳት እስኩ ኩን እኩየ እመ ትጸንዕ ወእመ ይሤኒ ፍሬከ ሕትቶ ለነገረ አፋከ ወደይ ቃሎ ውስተ ልብከ ወእመሰ ነሳሕከ ወአሕመምከ ርእሰከ ቅድመ እግዚአ ብሔር ወርሕቀ እምልብከ እምዐመፃ ወተከልከ ዲበ ኰኵሕ ወከመ እብነ ፈለግ ስፍር፡፡ ወይረድአከ እምፀርከ ዘኵሎ ይመልክ ወያገብእ ለከ ንጹሐ ከመ ብሩር ጽሩይ ወትረክብ ሞገሰ በቅድመ እግዚአ ብሔር

(fol. 34v)

ወትኔጽር ሰማየ ተፈሢሐከ ወዘጸለይከኒ ኃቤሁ ይሰምዐከ ወይሁበከ ተምኔተከ ወይዐስየከ ፍዳ ጽድቅከ ወይበርህ ውስተ ፍናዊከ እስመ አሕመመከ ትብል ተዐበየ ወያድኅኖ ለዘ ያቴሕት ርእሶ ወይባልሖ ለንጹሕ ወታድኅን በንጹሕ እደዊከ ወተሰጥወ ኢዮብ ወይቤ፡፡ አእመርኩ ከመ እምእዴየ ውእቱ ዘለፉየ፡፡ ወአክበደ እዴሁ ላዕሌየ ወአግዐረኒ፡፡ ወምንት ውእቱ ዘኢያአምር ከመ እረክቦ ወእበጽሖ እስከ ለዘላፎ ወይንግረኒ እመቦ ዘገበርኩ ወኢያረምም አፉየ እንዘ ይወቅሥ፡፡ ወያአምር ሊተሂ ወየሀበኒ ፈውሰ፡፡ ወለበውኩ ዘይብለኒ ወእመሂ በብዙኅ ኃይል ይመጽአኒ ወኢይግበር እንከ በመዐት ላዕሌየ እስመ ሣህል ወጽድቅ በኃቤሁ ወያዐርፈኒ ለዘላፉ እምኵነኔየ እስመ እገብእ ኀበ ቀዲሙ ወኢይሄሉ እንከ ወደኃሪ ታሰ ኢያአምራ፡፡ እገብእሂ መንገለ ፀጋም ወኢያደምዕ፡፡ ወእትመየጥ መንገለ የማን ወአልቦ ዘእሬኢ ወደአ አእመረ ፍኖትየ፡፡ ወፈተነኒ ከመ ወርቅ ወእወፅእ እምተግሣጹ ወዐቀብኩ ፍናዊሁ ወኢተግሐሥኩ ወኢኀለፍኩ እምትእዛዙ፡፡ ወኃባእኩ ውስተ ሕፅንየ ነገሮ ወመኑ ውእቱ ዘይትዋሣእ በእንተ ኵነኔ እስመ ዘውእቱ ፈቀደ ይገብር በእንተዝ አነሂ በእንቲአሁ ጐጓእኩ ተገሢጽየ ሐሌኩዎ በእንተዝ ደንገፅኩ እምቅደመ ገጹ፡፡ እሔልዮሂ ወይጉርመኒ እግዚ

(fol. 35v)

አ ብሔር መስዎ ለልብየ ወዘኵሎ ይመልክ አጐጐአኒ በአይቴ አእመርኩ ከመ ትመጽአኒ ጽልመት ወደፈነኒ ውስተ ገጽየ ቆባር፡፡ ለምንት ይረስኦን እግዚአ ብሔር ለሰዐታት፡፡ ወተዐድው ኃጥአን እምወሰኖሙ ወመሠጡ ኖላዌ ምስለ መርዔቱ፡፡ወሄዱ አድገ ዘእጓለ ማውታ ወአኀዙ ላህመ እቤር ወሜጥዎሙ ለድኩማን እምፍኖተ ጽድቅ ወተኃብኢ ኅቡረ የዋሃነ ምድር፡፡ ወኮኑ ከመ አድግ ውስተ ገዳም፡፡ በእንቲአየ ወፅኡ ወኀደጉ ተግባሮሙ፡፡ ወጥዕምሙ እክል በንእሶሙ፡፡ አኮኑ ገራህተ ዘኢኮነ ዚአሆሙ አረሩ እምቅድመ ሰዐቱ ወቀነይዎሙ ለባሕተውያን ዐጸደ ወይኖሙ፡፡ ዘእንበለ ዐስብ ወዘእንበለ ሲሳይ ተአገልዎሙ ኃጥአን፡፡ ወለብዙኃን ዕሩቃን አቤትዎሙ ዘእንበለ ልብስ ወሰለብዎሙ ዐራዘ ነፍሶሙ ወያርኅሶሙ ንፍኒፍ ወጠለ ገዳም፡፡ ወእስመ አልቦሙ ክዳነ ጸልዐ ተከድኑ ወመሠጡ፡፡ እጓለ ማውታ እምውስተ ጥብ ወአሕመምዎ ለፅኑስ ወገፍዕዎሙ ለፅኑሳነ ወነፅኅዎሙ ወሄድዎሙ አፍአሞቶሙ ለርኁባን፡፡ ወአሥርሕዎሙ ለምንዱባን ወተአገልዎሙ ወኢያእመርዋ ለፍኖተ ጽድቅ ወሰደድዎሙ እምሀገሮሙ ወእምአብያቲሆሙ ወአግዐሩ ነፍሰ ሕፃናት ፈድፋደ፡፡ ውእቱ እንከ ለምንት ኢገሠጾሙ ለእሉ አምጣነ ሀለው ዲበ ምድር ኢየእመርዎ ወርኢይዋ ለፍኖት ርትዕ ወኢሖሩ ው

(fol. 36v)

ስተ መርሕባ ወአእሚሮሙ ምግባሮሙ መጠዎሙ ውስተ ጽልመት ወትሬሲዮሙ ሌሊተ ከመ ሰራቂ ዐይነ ዘማዊ ይፀንሕ ጽልመተ ወይብል ኢይሬኢየኒ ዐይን ወይሴወር እምገጽ ወይከሪ አብያተ ውስተ ጽልመት ወሞዐልተሰ ይትኀብኡ ወኢይሬኢዩ ብርሃነ ወእምከመ ጸብሐ ይመስሎሙ ጽላሎተ ሞት ለኵሎሙ እስመ ያአምር ሀከክ ይከውን ወይትሐዘብ መዊተ ወይጸልል ዲበ ገጸ ማይ ርጉም መክፈልቶሙ በዲበ ምድር ወይሬኢዩ እንዘ ይየብስ በዲበ ምድር ተክሎሙ ወበርበርዎ ለእጓለ ማውታ እለቦ ወእምዝ ይዜከራ ሎቱ ለኃጢአቱ፡፡ ወይጠፍእ ከመ ጊዜ ጠል ወይትፈደይ በከመ ገብረ ወይትቀጠቀጥ ከመ ዕፅ ብኆቡኆ ኵሉ ዐማፂ ለመካንሂ ኢያሠነየ ወእንተ ትወልድሂ ኢምሕረ ወአንሐሎሙ በመዐቱ ለፅንፁናን ወተንሢኦ ሊተ አሞና ለሕይወቱ፡፡ ወአመሂ ደወየ ኢይሴፈው ሐይወ ዳእሙ ይወድቅ በእንተ ሕማም፡፡ ለብዙኃን አመንደበ በሢመቱ ወይጸመሂ ከመ መሎኬ በውስተ ሐሩር ወከመ ሠዊት ዘይወድቅ ለሊሁ እምቀሪሙ ወእማእኮ መኑ ውእቱ ዘይብለኒ ሐሳዊ አንተ ወይሬሲዮ ለነገርየ ከመ ወኢምንት፡፡

ወአውሥአ በልዳዶስ አውኬናዊ ወይቤ ቀዳሚሁ አኮኑ በኃቤሁ ውእቱ ግርማ ዘገብረ ኵሎ ዘውስተ አርያም አልቦ ዘያመስል ከመቦ ዘያሥኅት በኃበ ሰራቂ ወለመኑ ዘኢበጽሐቶ

(fol. 37v)

እከዩ ወእፎ ይከውን ጻድቅ ንጹሕ በኀበ እግዚአ ብሔር ወመኑ ዘያነጽሕ ርእሶ ዘተወልደ እምአንስት ወርኅኒ ይትኃባእኑ ወኢያበርህ፡፡ ወከዋክብትኒ ኢኮነ ንጹሐ በቅደሜሁ ኅድግስ ሰብእ ዕጸያት ወእጓለ እመ ሕያው በድን ወአውሥአ ኢዮብ ወይቤ፡፡ መነ ትሰውቅ ወመነ ትፈቅድ ትርዳእ ቀዳሚሁ አኮኑ ዘብዙኅ ኀይሉ ወዐቢይ መዝራዕቱ፡፡ ወለመኑ ታመክር አኮኑ ዘሎቱ ኵሉ ጥበብ ወመነ ትትኀሠሥ አኮኑ ዘጽኑዕ ኃይሉ ለመኑ ታየድዕ ነገረ መንፈስ መኑ ዘይወፅእ እምኔከ እለ ይርባሕኑ ገፍዑኒ ማይ መተሐቱ ወዘውስቴቱ ክሡት ሲኦል በቅድሜሁ ወሞትኒ አልቦ ዘይሴወሮ እምኔሁ ሰፍሖ ለመስዕ ዲበ ወኢምንት ወሰቀላ ለምድር ዲበ ዕራቁ፡፡ወየዐቊሮ ለማይ ዲበ ደመናሁ ወኢይሠጠጥ ደመና በታሕቴሁ ዘውእቱ ብውሕሎቱ ይንበር ዲበ መንበር ወይሠይሞ ላዕሌሁ ግብተ ለሰዐት ወሐጸሮ ለማይ በትእዛዙ እስከ አመ የኀልቅ ይትባረዩ ብርሃን ምስለ ጽልመት፡፡ ወሠረረ አዕማደ ሰማይ ወድሕፃ እምተ ግሣጹ ወበኃይሉ አህደአ ለባሕር ወነፅኆ ለዐንበሪ በተግሣጹ ዐጸውተ ሰማይ አድለው ሎቱ ወቀተሎ ለከይሲ ዓውሎ በተግሣጹ ናሁዝ መክፈልተ ፍኖቱ ወናጸምእ ነገሮሂ እለ ተርፋ ወድምፀ ፀዓዑ መኑ ያአምር ሚጊዜ ይገብር ወደገመ ዓዲ ኢዮብ ቅድመ ወይቤ ሕያው እግዚአ

(fol. 38v)

ብሔር ዘኰነነኒ ከመዝ፡፡ ወዘኵሎ ይመልክ ዘአምረራ ለነፍስየ ሶቤሁ ሀበወት ነፍስየ ዓዲ ወመንፈስ እግዚአ ብሔር ዘያስተናግረኒ፡፡ ከመ ኢይንብብ ከናፍሪየ ዐመፃ ወኢትትመሀር ነፍስየ ኀጢአተ እትሐዘብሰ እምአርአይኩክሙ ጽድቀ እስመ እመውት እስመ ኢየኃድጋ ለዩሀትየ እንዘሰ ጽድቀ እኔጽር ኢይትሐጐል፡፡ እስመ ኢይትዐወቀኒ ዘገበርኩ እኩየ ወባሕቱ ሶበ ኮኑ ጸላእትየ ከመ ድቀተ ኃጥአን፡፡ ወእለሂ ይትነሥኡ ላዕሌየ ከመ ሞተ ዓማፅያን፡፡ወምንተ ይፀንሕ ኃጥእ ከመ ይሰፎ፡፡ ወዘተወከለ በእግዚአ ብሔር ይድኅንሁ እንጋ ወይሰምዖኑ ጸሎቶ ወእመቦ ዘመጽአ ምንዳቤ ይረክብኑ እንጋ ገጸ በኃቤሁ፡፡ ወእመኒ ጸውዖ ያወሥኦኑ ወባሕቱ እነግረክሙ ምንት ውእቱ ዘውስተ እደ እግዚአ ብሔር ወኢይኄሱ ዘሀሎ ኃበ ዘኵሎ ይመልክ፡፡ ታአምሩ ኵልክሙ ከመ እኪት ለእኩያን ትመጽኦሙ ዝውእቱ መክፈልቱ ለብእሲ ኃጥእ እምኃበ እግዚአ ብሔር፡፡ ወይበጽሕ ኃቤሁ ንዋየ ዐበይት፡፡ እምኃበ ዘኵሎ ይመልክ ወእመሂ በዝኁ ደቂቁ ለሙስና ይከውኑ ወእመሂ ጸንዑ ያስተፈእሙ፡፡ ወአልቦ ዘይምሕሮን ለአቤራቲሆሙ ወእመኒ አስተጋበአ ለማእረሩ ከመ መሬት ወከመ ፅቡር ወርቀ ዘገባ፡፡ ዘኵሎ ጻድቃን ይነሥ‹እ›ዎ ወይረክብዎ ራትዓን ለንዋዩ ወይከው

(fol. 39v)

ን ቤቱ ከመ ሣሬት ወከመ ብላዐ ቊንቁኔ ኖመ ባዕል ወአልቦ ነቂሀ ወይከሥት አዕይንቲሁ ወኢያነክር፡፡ ወይጠብቆ ሕማሙ ከመ ማይ ወይነሥኦ ዓውሎ በሌሊት ወይመሥጦ ሐሩር ወይኀልፍ ወይልህስ እመንበሩ ወይመጽእ ላዕሌሁ ወኢይምሕኮ ወያመስጥ እምእዴሁ ወይኃልፍ ወይጠፍሕ እዴሁ በላዕሌሆሙ ወይስሕቦ እምቤቱ ወቦ ብሔረ እምኃበ ይወፅእ ብሩር ወለወርቅኒ ቦብሔረ እምኃበ የአርዎ፡፡ ወኃጺንሂ እምውስተ ምድር ይትገበር፡፡ ብርተኒ ከመ እብን ይፈጽሕዎ ለጽልመትኒ አዘዘ ዕድሜሁ ወለኵሉ ውእቱ የሐቶ ወእብነ ጽልመት ወጽላሎተ ሞት ከመ ሥጥቀተ ፈለግ ውእቱ መሬት፡፡ እለ ይረስዕዋ ለፍኖት ጽድቅ ደክሙ በኃጢአቶሙ፡፡ ለምድርኒ ይወፅእ እምኔሃ እክል ወበታሕቴሃኒ ጥብሉል ከመ እሳት ብሔርሂ ዘእብነ ሰንፒር ወወርቆሙኒ ከመ መሬት ፍኖተ ዘኢርኢያዖፍ ወኢነጸራ ዐይነ ንስር ወኢኬድዋ ደቂቀ ዝሁራን ወኢኃለፈ አንበሳ ውስቴት ወአንሥአ እዴሁ በእዝሕ ወገፍትኦሙ በአድባር እምሥርዎሙ፡፡ መሠጠቀ አንቅዕተ አፍላግ፡፡ ወርእየት ዓይንየ ክቡራተ ወሠጠቀ ቀላያተ ዘአፍላግ ወአርአየ ኃይሎ በውስተ ብርሃን ወእምአይቴ ተረክበት ጥበብ፡፡ ወአይቴ ብሔራ ለጥበብ ኢያአምራ መዋቲ ለፍኖታ ወኢሀለወት ኃበ እጓለ እመ ሕያው ወቀላይኒ ትቤ ኢሀሎት ኃቤየሰ ወባሕ

(fol. 40v)

ርኒ ትቤ ኢነበረት ኃቤየ ወአልቦ ዘይትረከብ ዝከማሃ ወኢይዳለዋ ብሩር ተውላጣ ወኢተጸወር በወርቀ አፍር፡፡ ወኢበ ባለቅ ቅድው ወኢበ ሰንፒር ወኢይትማሰላ ወርቅ ወማህው ወቤዛሃኒ ንዋየ ወርቅ፡፡ ዝሉፍ ወዕንቡዝ ኢይዘክርዋ ወሰሐባ ለጥበብ በአምጣነ ኃይልከ ወኢይትዓረያ ተንካራ ዘኢትዮጵያ ወኢትጸወር በወርቅ ጽሩይ ወጥበብ አይቴ ተረክበት ወአይቴ ውእቱ ብሔራ ለምክር ተረስዐት እምኵሉ ሰብእ ወተኀብአት እምአዕዋፈ ሰማይ፡፡ ወሞትሂ ወሲኦልሂ ይቤሉ ሰማዕነኬ ድምፃሰ፡፡ እግዚአ ብሔር አሠነየ ፍኖታ ወውእቱ ለሊሁ ያአምር ብሔራ ወውእቱ ይሬኢ ኵሎ ዘመተሐተ ሰማይ ወያአምር ኵሎ ዘውስተ ምድር ዘለሊሁ ገብረ ለነፋሳትኒ በመዳልው ወማይኒ በመስፍርት፡፡ አመ ፈጠረ ከመዝ አእሚሮ ኆልቈ ወፎኖተ ያሜክርዎ ለቃል ወርኢያ አሜሁ ወኈለቋ ወአስተዳለዋሂ ወሰሐባ ወይቤሎ ለእጓለ እመ ሕያው ፈራሄ እግዚአ ብሔር ውእቱ ጠቢብ ወተግሕሦ እምእኩይ አእምሮ ውእቱ ወደገመ ኢዮብ ወቀደመ ወይቤ፡፡ መኑ እምአግብአኒ ውስተ መዋዕለ አውራኀ ትካት፡፡ አመ ዐቀበኒ እግዚአ ብሔር ከመ አመ ይበርህ ማኅቶትየ በተርአሲየ አመ አሐውር በብርሃኑ ውስተ ጽልመት፡፡ አመ ሀለውኩ ውስተ ኵሉ በረከት አመ እግዚአ ብሔር ይኄውጽ ቤትየ አመ ጽፉቅ ንዋይየ ወአውድየ አግብርትየ ወአመ ይውሕ

(fol. 41v)

ዝ ቅብእ ውስተ ፍናዊየ ወይትከዐው ሐሊብ ውስተ አድባርየ፡፡ አመ እገይሥ በግርማ ሀገርየ ወአነብር ውስተ መርሕብ መንበርየ ወይሬኢዩኒ ወራዙት ወይትኀብኡ ወይፀንሑኒ ኵሉ ሊቃውንት፡፡ ወኀያላንሂ ይትፈጸሙ ወኢይነቡ ወያጠውቁ አፉሆሙ በእደዊሆሙ ወያስተበፅዑኑ እለ ሰምዑኒ ወይጠግእ ልሳኖሙ በጕርዔሆሙ፡፡ ወእዝን ሰምዐተኒ ታስተበፅዐኒ ወዐይን ርኢየተኒ ትትገሐሠኒ እስመ አድኀንኩ ነዳየ እምእደ ዘይትኤገሎ ወረዳእኩ እጕለ ማውታ ዘአልቦ ረዳኤ ወይሐሩኒ ዘሂ ይመውት ወባረከኒ አፈ አቤራት ወለበስክዋ ለጽድቅ ወተረሰይኩ ርትዐ ከመ ዓፅፍ ኮንክዎሙ ዐይነ ለዕውራን ወእግረ ለስቡራን አነ ውእቱ፡፡ አበ ምስኪናን ወተኀሠሥኩ በዘ ኢያአምር ቅሥተ ወሰበርኩ ስነኒሆሙ ለዓማፂያን ወአንገፍክዎሙ እማእከለ ጥረሲሆሙ ዘመሠጡ ወተሐዘብኩሰ እልሀቅ ወእርሣእ ወእሕየው ጕንዱየ ዓመተ ከመ ነዋኅ በቀልተ ትምርት ወተርኅወ ማይ ለሥረዊየ ወይኀድር ጠል ውስተ ማእረርየ ወክብርየ ሐዲስ ምስሌየ ወአሐውር እንዘ ቀስትየ ውስተ እዴየ ኪያየ ያጸምኡ ወይሰምዑ ወያረሙ በምክረ ዚአየ ወኢይደግሙ በዲበ ነገረየ ወይትሐሠዩ ሶበ ኢትናገሮሙ ከመ ምድር ጽምእት እንተ ትሴፈው ዝናመ ከማሁ እሙንቱሂ ለነገረ ዚአየ ወኢይትአመኑ እመ ሠሐቁ ምስሌሆሙ ወ

(fol. 42v)

ኢይወድቅ ብርሃነ ገጽየ ኀሢሥየ ፍኖቶሙ ነበርኩ እኰንኖሙ ወነበርኩ ከመ ንጉሥ ባሕቲትየ ወእንዘ ይበኪዩ ይትጋነዩ ሊተ ወይእዜሰ ትሑታን ይሥሕቁኒ፡፡ ወዮምሰ ይምዕዱኒ በባሕቲቶሙ፡፡ እለ መነንክዎሙ ለአበዊሆሙ ወእለ ኢየሐስቦሙ ወኢከመ ከለባት መራዕይየ ወለምንት ሊተ ኃይለ እዴሆሙ ወይመጽእ ላዕሌሆሙ ሞት ወያስተፈእሙ እምረኀብ እንዘ ይልህሱ እበ ያመስጡ እምነ በድው ትማልም በሥራሕ ወበኀሳር እለ ይዋኅዩ ወይስእሉ ወያስተፈእሙ፡፡ እለ በታሕሎ የሐይው ኅሱራን ወዐማፂያን ወፅኑሳን እምኵሉ ሠናይ እለ ሥርወ ዕፅ ይመፅሩ እምዐቢይ ረኀብ ተንሥኡ ላዕሌየ ሰረቅት እለ አብያቲሆሙ ውስተ ግበበ ኰኵሕ ወይዌውዑ መእከለ መጽዐሞ ወይትኀብኡ ውስተ ሣዕረ ገዳም፡፡ አብድ ውሉድ ወእኩየ ስም ወጥበብ እንተ ጠፍአት እምድር፡፡ ወይእዜሰ መሰንቆ ኮንክዎሙ ወአነ መኀደምቶሙ ወያሥቆርሩኒ ወይወርቁ እምኔየ ወኢይትሀከዩ ወሪቀ ውስተ ገጽየ፡፡ ከሠተ ምጕንጳሁ ወቀተለኒ ወፈነወ ልጓመ ለገጽየ ወተንሥኡ በየማነ ኀይል ሰፍሐ እገሪሁ ድቤየ ወገብረ ፍኖተ ሞት ላዕሌየ፡፡ ወደምሰሰ አሰርየ ወሰለበኒ አልባሲየ፡፡ ወደጐጸኒ በአሕጻሁ ወረሳየኒ ዘከመ ፈቀደ ወአዐይሥ በሕማም ውቱረ ይዋኅየኒ ነጾራር ትፍህቅ ነፍስየ ወትልህስ፡፡ ኀለፈት ሕይወትየ ከ

(fol. 43v)

መ ደመና ወይእዜ ተክዕወት ነፍስየ በላዕሌየ፡፡ ምሉአት መዋዕልየ ጻዕረ፡፡ ኵሎ ሌሊተ ይነድድ አዕጽምትየ ወይትመሰው አሥራዊየ እምዓቢይ ኃይል እትሜጠው ልብስየ ወኀነቀኒ ወሐባኔ ፀፈረ ውስት ክሳድየ ወኬደኒ ከመ ፅቡር ወመሬት ወሐመድ መክፈልትየ ገዐርኩ ኃቤከ ወኢትሰምዐኒ ቀዊሞሙ ይጤይቁኒ፡፡ ይበዩኒ እለ አልቦሙ ምሕረተ ጸንዐት እድ እንተ ቀሠፍተኒ ኀደገኒ ውስተ ነሃክ ወአርሐቀኒ እምሕይወት አአምር ከመሰ ሞት ይቀጠቅጠኒ ወማኅደሩ ለኵሉ ዘምተ ምድር እምፈቀድኩ ለሊየ እትጐርዐይ ወእማእኮ አስተብቊዕ ባዕደ ወእግበር ከማሁ፡፡ አንሰ በእንተ ኵሉ ምንዱብ እበኪ ወአነብዕ እመ ርኢኩ ሰብአ ሕሙመ አንሰ አጽናዕክዋ ለሠናይት ወናሁ ተራከባኒ መዋዕል እኩያት፡፡ ትፈልሕ ከርሥየ ወኢታረምም በጽሐኒ መዋዕለ ተፅናስ መጽብበ በእኩ ወኀጣእኩ ዘያስተጋሕሥ ሊተ ኀጣእኩ ቆምኩ መእከለ ብዙኅ አአወዩ ኮንኩ እኁሆን ለፅገነት ወቢጾን ለአዕዋፍ፡፡ ወይሀዝዘኒ ብሕቁ መእስየ፡፡ ተቀለውኩ ወተኀየ ኵሉ አዕጽምትየ መሰንቆ ኮነኒ ሕማምየ ወመዝሙረ ገብአኒ ብካይየ፡፡ ሥርዐተ ገበርኩ ለአዕጽምትየ ወኢነጸርክዋ ለድንግል ወዓዲ ክፍለ እግዚአ ብሔር በላዕኩ ወርስቶሂ ለኃያል እምአርያም አሌሎ ለሞት ዓማፂ ወተናክሮቶሙ ለእለ ይገብሩ ኃጢአተ አ

(fol. 44v)

ኮኑ ውእቱ ይሬኢያ ለፍኖትየ ወኈለቈ ኵሎ ሥግረትየ ሶበሁ ሖርኩ ምስለ መስተሳልቃን ወሶበሁ ተግሕሠት እግርየ እምፍኖትየ ወቆምኩ በመዳልወ ጽድቅ ወያአምር እግዚአ ብሔር ዩሀትየ ወእመሂ ተግሕሠት እግርየ እምፍኖትየ ወእመ ተለወ ልብየ ዐይንየ ወእመ ተመጠውኩ ሕልያነ በየማንየ፡፡ ዘዘራእኩ ባዕድ ይብልዖ ወዘእንበለ ሥርው እኩን ዲበ ምድር ወእመሂ ተለወ ልብየ ብእሲተ ብእሲ ወእመ ዋኀይኩ ኁኅተ ቤታ ብእሲትየኒ ተአድሞ ለካልእ፡፡ ወደቂቅየኒ ይኅሰሩ መቅሠፍተ መዐት ዘኢይትአኀዝ አርኵሶ ብእሲተ ብእሲ እሳት ውእቱ ዘይነድድ፡፡ ውስተ ኵሉ መሌሌት ኀበ ቦአ እምሥርው አጥፍአ ወእመ ዓመፅኩ ፍትሐ ገብርየ ወአመትየ ሶበ ይትዋቀሡ በኃቤየ ወምንተ እረሲ እግዚአ ብሔር ገብረ ሐተታየ ወለእመሂቦ ዘኀወጸ እትዋሣእኑ ቅድሜሁ አኮኑ በከመ ተፈጠርኩ አነ በውስተ ከርሥ እሙንቱሂ ከማሁ ኮኑ ወነበርነ ውስተ ይእቲ ከርሥ ወትከተሰ ግብረ አደምዕ ዘፈቀድኩ ወኢመሰውኩ ዓይነ እቤር ሶቤሁ ባሕቲትየ በላዕኩ አክልየ ወኢይወሀብኩ ለእጓለ ማውታ እምኔሁ ወአሐፅኖ እምንእሱ ከመ አቡሁ ወእምከርሠ እሙ አልሀቅዎ ወለእመሂ ርኤኩ ዕሩቀ ወኢያል በስክዎ እንዘ ይመውት በቊር

(fol. 45v)

ወይድሕሩኒ ስኡናን እምፀምረ አባግዕየ ሞቁ መታክፊሆሙ ወእመ አንሣእኩ እዴየ ዲበ እጓለ ማውታ ተአሚንየ ከመ ብዙኀ ቢየ ረዳኢተ ይትመተር መዝራዕትየ እመትከፍትየ ወይትወቀይ እዴየ እምኵርናዕየ እስመ ግርማ እግዚአ ብሔር አኀዘኒ ወኢያመስጥ እምእኅዘቱ እመደፈንኩ ወርቅየ ውስተ መሬት ወእመ ተአመንኩ በዕንቊ ዘብዙኅ ሤጡ ወእመ ተፈሣሕኩ በብዝኀ ብዕልየ ወእመ ወደይኩ እዴየ ዲበ ዘአልቦ ኆልቊ ኢይሬኢኑ ፀሐየ ዘይሠርቅ ወይጠፍእ ወርኅኒ ትበኪ እስመ ኢትኴንን ረእሳ ወእመቦ ዘአስሐቶ ለልብየ በጽምሚት ወእመ ወደይኩ እዴየ ዲበ አፉየ ወሰዐምኩ ወዝኒ ይኩነኒ ዐቢየ ኀጢአተ እስመ ሐሰውኩ ቅድመ እግዚአ ብሔር ልዑል ወእመ ተፈሣሕኩ በድቀተ ጸላኢየ ወእመ እቤ እንቋዕሰ ትስማዕ እዝንየ ወይፃእ ሊተ እኩይ ስም በውስተ ሕዝብየ ወእመቦ አመ ይቤሉኒ ነባሪየ መኑ እምወሀበነ ሥጋሁ ንብልዖ እንዘ ጥቀ እምሕሮሙ አፍአ ኢየኀድር ነግድ ለኵሉ ዘመጽአ ርኅው ኆኅትየ ወእመ አበስኩ ዐቢየ ጌጋየ ወከበትኩ ወኢኀፈርኩ እምብዙኅ ሰብእ ተናኅዮ በቅድሜሆሙ እመ ምስኪን ወፅአ እምኆኅትየ እንዘ ዕራቁ መኑ እምወሀበኒ ዘያጸምአኒ እመ ኢፈራህኩ እደ እግዚአ ብሔር ወለእመሂ ብ

(fol. 46v)

የ መጽሐፈ ዕዳ ዘይፈድዩኒ እጸውር ዲበ መትከፍትየ ወአነብብ በቅድመ ብዙኅ ወእሠጦ ወአገብእ እንዘ አልቦ ዘእነሥእ በኀበ ዘይፈድየኒ ወእመቦ አመ አግዐርክዋ ለምድር ወእመቦ አመ በከየ ትለሚሃ እምኔየ ወእመ በላዕኩ ኀይላ ባሕቲትየ ዘእንበለ ሤጥ ወእመ ሰደድክዎ ለባዕለ ምድር ወአሕመምክዎ ነፍሶ ሂየንተ ስርናይ ክርዳድ ይብቈለኒ ወሂየንተ ስገም ኀንጸዋል፡፡ ወኀደገ ነጊረ ኢዮብ ወአርመሙ ኀምስቱሂ አዕርክቲሁ ወኢያውሥእዎ እንከ ለኢዮብ እስመ ይጼደቅ ኢዮብ በቅድሜሆሙ ወተምዕዐ ኤልዩስ ወልደ በራኪየል ዘቡዝ ዘሕዝበ አራም ዘብሔረ አስጢድ ወተምዕዖ ለኢዮብ ብሕቁ እስመ ይጼደቅ ቅድመ እግዚአ ብሔር ወተምዕዖሙ ጥቀ በሠለስቱሂ አዕርክቲሁ እስመ ስእኑ አውሥኦቶ ለኢዮብ ዘይትማሰል ወረሰይዎ ከመዘ ኃጥእ፡፡ ወፀንሖ ኤልዮስ እስከ ያወሥእዎ ለኢዮብ እሴም ይልህቅዎ በመዋዕሊሆሙ ወርኢየ ኤልዮስ ከመ አልቦ ነገረ ውስተ አፈ ሠለስቱ ዕደው ወተምዕዖሙ በመዐቱ፡፡ ወተሰጥወ ኤልዩስ ወልደ በራኪየል ዘቡዝ ወይቤ ንኡስ አነ በመዋዕልየ ወአንትሙስ ሊቃናት ወአርመምኩ ፈሪህየ ከመ እንግርክሙ ዘእሔሊ ወእቤ ባሕቱ ኢኮነ ዓመታት ዘያስተናግር ዘአብዘኀኒ ክረማተ ኢያአምራ ለጥበብ ዳእሙ መንፈስ

(fol. 47v)

ውእቱ ዘላዕለ መዋቲ መንፈስ ዘኵሎ ይመልክ ውእቱ ይሜህሮሙ፡፡ አኮ እለ አብዝኁ ክረማተ ጠቢባን ሊቃውንትኒ ኢያአምርዋ ለፍትሕ ወባሕቱ ስምዑኒ እንግርክሙ ዘአአምር አጽምኡኒ ነገርየ ወአይድዕክሙ እንዘ ትሰምዑ እስከ ትረክቡ ዘትነቡ ወናሁ ተኀጥአ ዘይጌሥጾ ለኢዮብ ወዘያወሥኦ ለእንተ ነበበ እምኔክሙ ከመ ኢትበሉ ረከብነ ጥበበ እግዚአ ብሔር ወአፈድፋድነ ወአባሕክምዎ ለሰብእ ይንብብ ዘከመዝ ነገረ ወፈራህክሙ ወኢያውሣእክሙ ወበልየ ነገር እምኔክሙ ወፀናሕኩ ወኢነበብኩ እስመ አርመምክሙ ወኢያውሣእክሙ፡፡ ወአውሥአ ኤልዩስ ወይቤ እነግር ካዕበ ምሉእ ነገር ኀቤየ ወቀተለኒ መንፈስ ከርሥየ ወተአስረት ከርሥየ ከመ ዝቅ ወትፈልሕ ውዑየ ወከመ መብኵሀ ነሃቢ ሥጡጥ እነብብ ከመ አዕርፍ ወእከሥት ከናፍርየ እስመ ኢየኀፍር እምእጓለ እመ ሕያው ወኢይጌግጽ እመዋቲ ወኢያአምር አድልዎ ለገጽ ወእመሂ ዘየኀፍር እምሰብእ ወባሕቱ ስምዐ ኢዮብ ቃልየ ወአጽምአኒ ነገርየ ናሁ ከሠትኩ አፉየ ወነበበ ልሳንየ ወንጹሐ ይሔሊ ልብየ ወጥበበ ከናፍርየ ንጹሐ ይመክር መንፈሰ እግዚአ ብሔር ፈጠረኒ መንፈሰ ዘኵሎ ይመልክ ይሜህረኒ እመ ተክል ታውሥአኒ ለዝ ነገር ተዐገሰኒ አነሂ እንግርከ ወአንተሂ አውሥአኒ እምፅቡ

(fol. 48v)

ር ብህባሄከ ከማየ ወእምኔሁ ቅሳሜነ ኢያሕዝንከ ወኢትተሐዘበኒ ወእዴየኒ ኢያከብድ ላዕሌከ ወባሕቱ ነገርከ ግፍዕከ ስምዐኒ ቃለ ነገርየ እስመ ትቤ ንጹሕ አነ ወኢአበስኩ ወጻድቅ አነ ወኢገበርኩ ኃጢአተ ወአኮ ሊተ ዘይነግር ወረሰየኒ ከመ ጸላኢ ወአቀሞን ዲበ ዳሕፅ ለእገሪየ ወዐቀበ ኵሎ ፍናዊየ እፎ ትብል ጻድቅ አነ ወኢይሰምዐኒ ዘለዓለም ውእቱ ዘላዕለ መዋቲ እፎ ትብል ኢይሰምዐኒ ኵሎ ነገረ ጽድቅየ፡፡ እምከመ ምዕረ ነገረ እግዚአ ብሔር በዳግምሰ በሕልም ወእማእኮ በነገረ ሌሊት ወያመጽእ ዐቢየ ደንጋፄ ላዕለ ሰብእ እንዘ ይሰክብ ዲበ ምስካቡ ሶቤሃ ይከሥቶ ልቦ ለሰብእ ከመ ይርአይ ግርማ ወይፍራህ ወይሚጦ ለሰብእ እምኀጢአቱ ወያድኅኖ ሥጋሁ እምድቀት ወምሕኮ ነፍሶ እሞት ከመ ኢይደቅ ውስተ ቀትል፡፡ ወካዕበ ይጌሥጸ በደዌ በውስተ ምስካቡ ወይቋቊዕ ኵሉ አዕጽምቲሁ ወኢይክል ጥዒመ ኵሎ መብልዐ እክል ወትፈቱ ነፍሱ ትብላዕ እስከ የኀልቅ ሥጋሁ ወያስተረኢ አዕጽምቲሁ ዕራቁ ወአልጸቀት ነፍሱ ለምት ወሕይወቱሂ ለሲኦል ወእመ ኮኑ ዐሠርቱ ምእት መላእክተ ሞት አሐዱ እምውስቴቶሙ ኢይቀትሎ ለእመ ሐለየ በልቡ ይትመየጥ ኃበ እግዚአ ብሔር ከመ ይንግሮ ለሰብእ ኃጢአቶ ወያርኢዮ ጌጋዮ ወይትዓቀብ ከመ ኢይደቅ ውስተ ሞት ወይሔድሳ ለነፍሱ ከመ

(fol. 49v)

ምርገ አረፍት አዕጽምቲሁኒ ይመልእ እንጕዐ ወያደክም ለሥጋሁ ከመ ዘሕፃን ወይሬሲዮ ጽኑዐ እምሰብእ ወዘጸለየ ኀበ እግዚአ ብሔር ይትወከፎ ወይበውእ በንጹሕ ገጽ እንዘ ይነግር ወፈደዮ ለሰብእ ጽድቆ ወሶቤሃ የሐይስ ረእሶ ሰብእ ወለሊሁ ይብል ምንተ ገበርኩ ወኢመጠንየ ዘረከበኒ ለጌጋይየ አድኅና ለነፍስየ ከመ ኢትሖር ለሙስና ወትርአይ ብርሃነ ሕይወትየ፡፡ ናሁ ዘኵሎ ይገብር ኃያል ሠለስቱ ፍነዊሁ ለብእሲ ወባሕቱ አድኅና ለነፍስየ እሞት ከመ ትሰባሕ ሕይወትነ በውስተ ብርሃን ወአጽምአኒ ኢዮብ ወስምዐኒ ጸጥ በል ወአነ እንግርከ ወእመሰ ቦዘትብል በል ንግር እፈቅድ ጥቀ ትጽደቅ ወእማእኮሰ አንተ ስምዐኒ፡፡ አርምሞ ወእመህርከ ጥበበ፡፡ ወአውሥአ ኤልዩስ ወይቤ፡፡ ስምዑኒ ጠቢባን ወአጽምኡኒ ሠናየ ማእምራን እስመ እዝን ነገረ ያሜክር ወጕርዔ እክለ ይጥዕም ደይነ ንነሥእ በራእስነ ናአምር ምንተ ይኄይስ በማእከልነ እስመ ይቤ ኢዮብ ጻድቅ ወሰለጠ ሊተ እግዚአ ብሔር ኵነኔየ ወሐሰወኒ ፍትሕየ አሐምም በግፍዕ ዘአልብየ አበሳ መኑ ሰብእ ከመ ኢዮብ ዘይሰትያ ለትዕግስት ከመ ማይ ወኢአበሰ ወኢጌገየ ወግሙራ ኢተሳተፍ ምስለ ጉበርተ ዓመፃ ወኢሖረ ምስለ ኃጥአን ወኢትቤ ኢይዋኅይዎ ለሰብእ ወኢይኄውጾ እግዚአ ብሔር ይእዜኒ ስምዑኒ ጠቢባነ ልብ ኢትፍቅዱ

(fol. 50v)

ተአብሱ ቅድመ እግዚአ ብሔር ወኢትሁክዎ ለጻድቅ በቅድመ ዘኵሎ ይመልክ ወይፈድዮ ለኵሉ ሰብእ በከመ ግብሩ ወይረክቦ ለብእሲ በከመ ፍኖቱ ትሬስዩ ከመዘ እግዚአ ብሔር ይገፍዕ ወዘኵሎ ይመልክ ይዌልጥ ፍትሐ ዘውእቱ ፈጠራ ለምድር መኑ ውእቱ ዘገብረ ዘታሕተ ሰማይ ወኵሎ ዘውስቴታ ለእመ ፈቀደ ያጸንዕ ዘይእኅዝ መንፈስ ዘእምኀቤሁ ይመውት ኵሉ ዘሥጋ ኅቡረ ኵሉ መዋቲ ውስተ መሬት ይገብእ እምኀበ ተፈጥረ ወእማእኮሰ ተገሠጽ ወስማዕ ዘንተ ወአጽምእ ቃለ ነገርየ አንተ ዝኩ ዘይጸልእ ዓመፃ ወዘያጠፍኦሙ ለእኩያን ዘለዓለም ጻድቅ ፅሩፍ ዘይብሎ ለንጉሥ አበስከ ወእኩይ ብሂል ለመላእክት ዘኢይኀፍር ገጸ ክቡር ወዘኢያአምር አክብሮ ዓቢይ ዘኢይጌግጽ እምኔሆሙ ወከንቱ ይረክቦሙ፡፡ ወዘይጸርኅ ወያየድዕ ለሰብእ ወግብረ እኩየ ዲበ ምስኪን ለሊሁ ይሬኢ ምግባሮ ለሰብእ ወአልቦ ዘይትኀባእ እምኔሁ ዘገብረ ምንትኒ አልቦ ብሔረ ኀበ ይትኀባእዎ ገበርተ ዓመፃ እስመ ኢያመስጥ እንከ እግዚአ ብሔር ኵሎ ይሬኢ ዘያአምር ዘአልቦ አሰረ ክቡራተ ወመንክረ ዘአልቦ ኆልቈ ዘያአምሮሙ ምግባሮሙ ወያገብኦ ለሌሊት ወያሐምም ወያጠፍኦሙ ለኃጥአን ወጻድቅንሰ ቅድሜሁ እሙንቱ ወእለሰ ተግሕሡ እምሕገ እግዚአ ብሔር ወኢያአምሩ ኵነኔሁ ከመ ያግብ

(fol. 51v)

እ ላዕሌሁ አውያተ ነዳይ ወይስማዕ ገዓረ ምስኪናን ውእቱ ይሁቦሙ ዕረፍተ መኑ ውእቱ ዘይኴንን ወየኀብእ ገጾ ወአልቦ ዘይሬኢዮ ወለለ አሕዛብ ወበበ ሰብኡ ኅቡረ ወያነግሥ ብእሴ መድልወ በእንተ እከየ ሕዝብ ዘይብሎ ለኃያል ነሣእኩ ወአልቦ አኅዘ አነኒ ለሊየ እሬኢ ወአንተኒ አርኢየኒ እመ ዓመፃ ገበርኩ ከመ ኢይድግም፡፡ ቦኑ እምኀቤሁ ነሣእክዋ ከመ ትትረሐቅ አንተ እስመ አንተ ተኀሪ ወአኮ አነ ወእመቦ ዘታአምር ንግር እስመ ጠቢባነ ልብ ይብሉ ከመዝ ወብእሲ ጠቢብ ይሰምዐኒ ነገርየ ወኢዮብሰ አኮ በጥበብ ዘይትናገር ወነገሩሂ አኮ ከመ ምሁር ወባሕቱ ተመሀር ኢዮብ ኢታውሥእ እንከ ከመ አብዳን ከመ ኢንወስክ ዲበ ኃጣውኢነ ወይከውነነ ጌጋየ ነቢበ ብዙኅ ነገር ቅድመ እግዚአ ብሔር ወደገመ ዓዲ አውሥአ ኤልዩስ ወይቤ፡፡ ምንተ ትብል ተዋቂሠከ አንተ ምንትኑ አንተ ከመ ትበል ጻድቅ አነ ቅድመ እግዚአ ብሔር ወትብል ምንተ እሬሲ አበስኩ አነ አወሥአከ ለከ ወለሠለስቱ አዕርክቲከ ነጽር ሰማየ ወርኢ ወአእምር ሚመጠነ ልዑል እምኔከ ደመናት እመሂ አበስከ ምንተ ትረሲ ወለእመሂ ብዙኅ ምግባሪከ ምንተ ትክል ገቢረ እስመ ጻድቅ አንተ ምንተ ወሀብከ ወምንተ ነሥአከ እምእዴከ ለሰብእ ዘከማከ ኃጢአተከ ወለእጓለ እመ ሕያው ጽድቀከ እምብዝኆሙ ለመስተአግላን የአወይው ወይግዕሩ

(fol. 52v)

እመዝራዕተ ብዙኃን ወኢይቤ አይቴ ውእቱ እግዚአ ብሔር ዘፈጠረኒ ዘይኤዝዝ ለንዋም ሌሊተ ዘያኀልፈኒ እመሬተ ምድር ወእምአዕዋፈ ሰማይ በሂየ ይጸርኁ ወኢይሰምዖሙ ወእምፅእለተ እኩያን እስመ ኢይፈቅድ እግዚአ ብሔር እኩየ ይርአይ እስመ ውእቱ ዘኵሎ ይመልክ መእምር ውእቱ ወያድኅነኒ እምገበርተ ዐመፃ ተዋቀሥ እስኩ በቅድሜሁ እመ ትክል ሰብሖቶ በከመ ውእቱ ወይእዜኒ እስመ አልቦ ዘያአምር ጊዜ መዐቱ ወኢተሐዝባ ለኃጢአቱ ዐቢይ ወኢዮብሰ ከንቶ ይከሥት አፉሁ ወ(በ)ኢያእምሮ ያከብድ ነገሮ ወደገመ ዓዲ አውሥአ ኤልዩስ ወይቤ ተዐገሰኒ ሕዳጠ ወዓዲ እምህርከ ዓዲ ብየ ነገረ ኀቤየ እትሜጠዋ ለትምህርትየ እምርሑቅ {………………..(ምግባርየሰ ጽድቅ እብል እሙን ነ)}ገር ወኢኮነ ዘኮነ ሐሰተ ዐመፃኑ ተሰምዕ አእምር ባሕቱ ከመ ኢይገድፎ እግዚአ ብሔር ለየዋህ ኀያል ወጽኑዕ ያሐይዎ ለልበ ኃጥአን ወይሁብ ፍትሐ ለነዳያን ኢያአትት አዕይንቲሁ ለጻድቅ ወያነብሮ ውስተ መናብርት ምስለ ነገሥት ያነብሮሙ መለዕልቶሙ ወይከብሩ ወእለሂ ሙቁሕ እደዊሆሙ በሰናስል ወይትአኀዙ በሐብለ ነዴት ወይነግሮሙ ምግባሮሙ ወጌጋዮሙኒ እስመ ብዙኅ ወዳእሙ ለጻድቅ ይሰምዖ ወይቤ ይተመየጡ እምኀጢአቶሙ ለእመ ሰምዑ ወተቀንዩ ይፌጽሙ መዋዕሊሆሙ በሠናይ ወዓመቲሆሙኒ በተድላ ወለኃጥአንሰ ኢያድ

(fol. 53v)

ኅኖሙ እስመ ኢይፈቅዱ ይርአይዎ ለእግዚአ ብሔር እንዘሂ ይጌሥጾሙ ኢይሰምዑ መድልዋን ይዔድምዎ ለልቦሙ ለመዐት ወኢየአወይው እመ አኅሰሮሙ ወተመውአተ ነፍሶሙ በንእሶሙ ወያሴሕይዋ ለሕይወቶሙ መላአክተ እስመ አመንደቡ ነዳየ ወምስኪነ ወሜጡ ፍትሐ የዋሃን ወተሳለቀ ላዕሌከ በአፈ ጸላኢከ ቀላይ ይትከዐው በታሕቴሃ ወትወርድ ማአድከ እንዘ ምሉእ ወጥቡል ወኢያጐነዲ ፍትሐ ለጻድቅ፡፡ ወመዐቱሰ ላዕለ ረሲዓን ይመጽእ በኀጢአቶሙ ዘነሥኡ ሕልያነ ከመ የዐምፁ ኢያስሕትከ ስላቀ ወስእለተ ስኡናን በምንዳቤሆሙ ወባሕቱ ተዓቀብ ወኢትግበር እኩየ በእንተዝ ተድኅን እምነዴት ናሁ ኀያል ያጸንዕ በኀይሉ ወመኑ ዘይክል ምስሌሁ ተኃይሎ ወመኑ ውእቱ ዘየሐቶ ምግባሮ ወመኑ ዘይብሎ እኩየ ገበርከ ተዘከር ከመ ዓቢይ ግብሩ ዕደው እለ ኰነኑ ወኵሉ ሰብእ ይሔሊ ለሊሁ ከመ ምውታን እሙንቱ ኃጥአን ናሁ ኀያል ወዐቢይ ወኢንሬኢዮ ኆልቈ ፍነዊሁ ኢይትዐወቀ ወኢይትኌለቊ ነጠብጣበ ዝናሙ ወይትከዐው ዝናም ውስተ ደመና ወይሠርጽ ዘበልየ ወይከድን ደመና ዲበ መዋቲ ዘአልቦ ኆልቈ ወያአምር ረሕቦ ለደመናተ በአምጣነ ጽላሎቱ ወናሁ ይሰፍሕ ላዕሌሁ አእምሮ ወይደፍን በማዕበለ ባሕር እስመ ቦሙ ይኴንን አሕዛበ ወይሁቦ ሲሳዮ ለጽኑዕ ወ

(fol. 54v)

በእንተ ተብእስ ይከድን ብርሃነ ወአዘዘ ላቲ ዘይዳደቃ ወይነግር በእንቲአሁ ዐርኩ እንተ ረከበቶ በዓመፃሁ ወበእንተዝ ደንገፀኒ ልብየ ወወድቀት እመካና ስማዕ ድምፀ መቅሠፍተ መዐቱ ለእግዚአ ብሔር ወይወፅእ ነገር እምአፉሁ ወብርሃኑ ዲበ ክንፈ ምድር ወበድኅሬሁ ይወፅእ ቃል ወያንጐደጕድ በቃለ መዐቱ ወኢይሣሀሎሙ እንዘ ይሰምዕ ቃሎሙ ወያንጐደጕድ ኃያል በፀዓዕ መደንግፅ ወይሬሲ ለእንስሳ በበ ጊዜሁ ወያአምሩ ጊዜ ይሰክብ፡፡ በዝ ኵሉ ኢ(ይ)ደንግፅከ ልብከ ወኢይትወለጥከ ሥጋከ ወልብከ እምነ ዘሥጋ ወገብረ ዓቢያተ ዘኢናአምር ወይኤዝዝ በረደ ውስተ ምድር ወዝናመ ክረምት በኀይሉ ወይዐትብ እደ ኵሉ ሰብእ ከመ ያእምር ኵሉ እጓለ እመ ሕያው ድካም ወቦኡ አራዊት ታሕተ ጠፈሩ ወአዕረፉ ውስተ ምስካቦሙ እምረኀብ ይመጽኦሙ ሕማም ወእምድኅሬሆሙ ይቈሩ ወእመንፈሰ ኃይሉ ይመጽእ አስሐትያ ወይከፍሎ ለማይ ዘከመ ፈቀደ ወይሴብር በደመና ኅሩያነ ወይዘርዎ ደመና ለብርሃኑ ወውእቱ ይመይጦ በአውዱ አሐዱ ምክሩ በምግባሩ በኵሉ ዘአዘዞሙ ከመዝ ሥርዐት ዘእምኃቤሁ ላዕለ ምድር ለእመሂ በሠናይ ይረክቦ አጽምእ ኢዮብ ዘንተ ቁም ወተገሠጽ በኀይለ እግዚአ ብሔር ናአምር ከመ እግዚአ ብሔር ሠርዐ ተግባሮ ወገብረ ብርሃነ እምጽልመ

(fol. 55v)

ተ ወያአምር ፈሊጦቶ ለደመና ግሩም ድቀቶሙ ለእኩያን ወለከሰ ምውቅ አልባሲከ ወአርምሙ እንከ በዲበ ምድር እመነ አዜብ ያጸንዕ እምኔሁ ተጋድሎ ግሩም ረኢይ በውስተ ብዙኅ በእንተ ምንት ንግረኒ ምንተ ንብሎ ወናርምም እንከ ወኢንብብ ብዙኀ ቦኑ መጽሐፍ ወጸሐፊ ሀሎ ኀቤየ ከመ አርምም እንዘ ይቀውም ብእሲ አኮ ለኵሉ ይትዐወቆ ብርሃን ብርሃን ውእቱ ውስተ ዘይበሊ ከመ ዘእምኃቤሁ ዘውእቱ ደመና መስዕ ብሩህ በዘከመዝ ዓቢይ ሰብሖቱ ወክብር በኀበ ዘኵሎ ይመልክ ወኢንረክብ ካልእ ዘከመ ኃይሉ ዘጽድቅ ይኴንን ኢይፈቅድ ይስምዖ ወባሕቱ ይፈርሆ እጓለ እመ ሕያው ወይፈርህዎ ጠቢባነ ልብሂ እምድኅሬ ኀደገ ነጊረ ኤልዩስ፡፡

ይቤሎ እግዚአ ብሔር ለኢዮብ በደመና ወበዓውሎ መኑ ዘየኀብእ እምኔየ ምክረ ወይከብት ነገረ ውስተ ልቡ እምኔሁ ይሴወሮ ቅንት ሐቋከ ከመ ብእሲ ወእሴአለከ ወአንተ አውሠአኒ አይቴ ሀለውከ አመ ሳረርክዋ ለምድር ንግረኒ እመ ጠቢብ አንተ መኑ ሠርዐ አምጣኒሃ እመ ታአምር፡፡ መኑ ዘአኦደ ሐብለ ላዕሌሃ ወዲበ ምንት ስቁል ሕለቃቲሃ ወመኑ ዘአስተኃደረ መአዝኒሃ አመ ተፈጥሩ ከዋክብት ሰብሑኒ ኵሎሙ መላእክትየ ወዓቢይ ቃል ወሐጸርክዋ ለባሕር በአናቅጺሃ አመ ወፅአት እምክርሠ እማ ወረሰይኩ ደመና ልብሳ ወበጊ

(fol. 56v)

ሜ ጠብለልክዋ ወገበርኩ ላቲ ወሰና ወሤምኩ መዓጹተ ወመናስግተ ወእቤላ እስከ ዝየ ትብጽሒ ወኢትተዐደዊ ዳእሙ በማእከሌኪ ይትከወስ ማዕበልኪ በላዕሌከ ኑ ተሠርዐ ጎሐ ጽባሕ ኮከበ ጽባሕኒ አእመረ ትእዛዞ ወይትሜጠው በክነፈ ምድር ከመ ይንፅኆሙ ለኃጥአን እምኔሃ፡፡ ወአንተኑ ነሣእከ ፅቡረ እምድር ወበርከ ዘሕያው ወረሰይከ ከመ ይትናገር በዲበ ምድር፡፡ መኑ ዘያጸንዖ ለኃያል ዝናም በውስተ ፍኖተ በድው ከመ ይዝነም ብሔረ ኀበ አልቦ ሰብአ በድወ ኀበ ኢይነብር እጓለ እመ ሕያው ከመ ያጽግብ ኀበ አልቦ ዕፀ ወአልቦ ዘይነብሮ፡፡ ከመ ያብቊል ሣዕረ ውስተ ገዳም መኑ አቡሁ ለዝናም ወመኑ ይወልዶ ለሕንባባተ ነጠብጣብ፡፡ እምከርሠ መኑ ይወፅእ በረድ፡፡ ወመኑ ይወልዶ ለሐመዳ በሰማይ ወይወርድ ከመ ማይ ዘይውሕዝ ወመኑ አኅሰሮሙ ገጾሙ ለኃጥአን ወታአምርሁ መአሰሮሙ ለብዙኃን ወአቀምከኑ ሙሐዘ ማይ ወታርኁኑ ክረምተ በበ ዓመቱ ወታመጽእኑ ድኅረ በድሜኁ ወታአምርኁ ግዕዘ ሰማይ ወእማእኮ ዘይኩን ዘታሕተ ሰማይ ኅቡረ ወትጼውዖኑ ለደመና በቃልከ ወያወሥአከኑ ማይ ብዙኅ እንዘ ይርዕድ አእተትካሁ ብርሃኖሙ ለኃጥን ወቀጥቀጥከኑ መዝራዕቶሙ ለዓማፅያን ወበጻሕከኑ ውስተ ምድረ ባሕር ወአንሶሰውከኑ ው

(fol. 57v)

ስተ አሰረ ቀላይ ይትረኀውኑ ለከ አናቅጸ ሞት እምግርማከ ዐጸውተ ሲኦልኒ ይደነግፁኑ እምከመ ርኢዩከ ታአምርሁ ረሕባ ዘውስተ ሰማይ ንግረኒ ሚመጠን ውእቱ አይቴ ብሔረ ማኅደሩ ለብርሃን ወአይቴ መካኑ ለጽልመት ስደኒ እስኩ ውስተ ደወሎሙ ወእመ ታአምር ፍኖቶሙ ታአምር እንከሰ ከመ አሚሃ ተወለድከ ወብዙኅ ኆልቈ ዓመቲከ በጻሕከኑ ኀበ መዝገበ በረድ ወርኢከኑ ምሥያመ አስሐትያ ወይትዐቀብኑ ለከ ለጊዜ ፀርከ ለዕለተ ፀብእ ወቀትል ወእምአይቴ ይወፅእ ሐመዳ ወይትመየጥ አዜብ ዘታሕተ ሰማይ፡፡ ወትፌኑ ፀዓዐ ወይሐውር ወይብለከ ምንት ውእቱ መኑ ወሀቦን ለአንስት ከመ ይእንማ ወዘዘ ዚአሁ ትምህርት ወመኑ ኈለቆ ለደመና በጥበቡ ወአፅነና ለሰማይ ዲበ ምድር ወተክዕወ ከመ መሬተ ምድር፡፡ ወአስተጣበቅዋ፡፡ ከመ እብነ ኰኵሕ ወነዐውከኑ አናብስተ መስዕ ወታጸግብኑ ነፍሰ አክይስት ወቦኡ ውስተ ግበቢሆሙ፡፡ ወይነብሩ ውስተ ኦም ወያስተኃይጹ መኑ ያስተዴሉ ሲሳየ ቋዓት ወየአወይው ኃበ እግዚአ ብሔር እጐሊሆሙ ወይዐይሉ ወይኀሠ ዘይበልዑ ታአምርሁ ዕድሜሁ ጊዜ ይወልድ ህየል፡፡ ወዐቀብከኑ በውስተ ማሕመም ወኈለቁኑ አውራኂሁ ማእዜ ይወልድ ወፈታሕከኑ እምሕማም ወሴሰይከኑ ለደቂቆሙ ዘእንበለ ፍ

(fol. 58v)

ርሀት ወታትትኑ ሕማም ወያመስጡ እጐሊሆሙ ወይትባዝኁ ወይትዋለዱ ወይወፅኡ ወኢይገብኡ ኃቤሆሙ፡፡ ወመኑ ዘአግዐዘ ለሐለስቲዮ ወመኑ ፈትሖ ማእሰሮ ወረሰይኩ ሎቱ ገዳመ ምንባሮ ወመኃደሪሁኒ ወስተ ጼው፡፡ ወይሥሕቆሙ ለብዙኃን አሕዛብ ወኢይሰምዕ ድምፀ ዘይትጌረም ወይዐይል ውስተ ገዳም ይትረዐይ ወኀበ አኅመልማለ ይዴግን ወይፈቅድ ይትቀነይ ለከ አርዌ ሐሪስ ወይቢት ውስተ ቤትከ ወተአስሮ በመፅምደ አርዑት ወይሐርስ ለከ ትልመ ገራህትከ ወትተፊ ላዕሌሁ እስመ ብዙኅ ኀይሉ ወተኀድግ ላዕሌሁ ተግባረከ ወተተአመኖ ከመ ያእቱ ለከ ተግባረ እደዊከ ወታወጽእ ለከ እክሌከ ሰገኖ ዘይዘፍን ወይነብር እምከመ ፀንሰት ትፈቱ ትብላዕ ወታጸምእ እዘኒሃ ምድረ ወተሐፅን ውስተ መሬት ወተኀድግ ኀበ ወለደት ወትከይድ አራዊተ ምድር ወታልህቅ ደቂቃ ወተኀድግ፡፡ ወለከንቱ ትጻሙ ወአልባቲ ፍርሀተ እስመ ኀደገ ላቲ እግዚአ ብሔር ጥበበ ወኢከፈላ በምክረ በበ ዐመቱ ትነውኅ ወትልህቅ፡፡ ወትሥሕቅ ዲበ ፈረስ ወዘይጼዐኖ አንተኑ ወሀብኮ ኃይለ ለፈረስ ወአልበስከኑ ግርማ ዲበ ክሳዱ ወአስተረሰይኮኑ በንዋየ ሐቅል ወግርማ እንግድዓሁ በዘ ይረውጽ ወይዐምቅ ምድረ በእግሩ ወይወፅእ ገዳመ በኃይሉ፡፡ ወይሥሕቆ ለሐጽ ዘይትቄበሎ ወኢይትመየጥ እምኃጺን በላዕሌሁ ይጸንዕ ቀስት ወመ

(fol. 59v)

ጥባኅት ወበመዐቱ ያማስን ምድረ፡፡ ወኢይትአመን እስከ ይትነፋኅ ቀርን ወእምከመ ተነፍኀ ቀርን ይብል እንቋዕ ወእምርሑቅ ያጼንዎ ለቀትል ምስለ ሰረገላ ወውውዓ ወበጥበብከኑ ይቀውም ሆባይ ሰፊሖ ክንፊሁ ወኢይተኀወስ ተመይጦ መንገለ ደቡብ ወበትእዛዝከኑ ይትሌዐል ንስር ዓውስት{.} ሐቂፎ እጐሊሁ ይበይት ውስተ በዐታተ ኰኵሕ የኀብእ ወሂየ አንቢሮ የኀሥሥ ሎሙ ዘያበልዖሙ እምርሑቅ ያስተኃይጽ አዕይንቲሁ ወእጐሊሁኒ ይረውጹ ኀበ ደም ኀበ ቦቱ በድነ ሶቤሃ ይበጽሑ፡፡ ወአውሥኦ እግዚአ ብሔር ለኢዮብ በዓውሎ ምስለ ቢጽከኑ ትትዋቀሥ ከመ ትትዋሣእ እንዘ እግዚአ ብሔር ይዘልፈከ ወተሰጥወ ኢዮብ ለእግዚአ ብሔር ወይቤ፡፡ ምንተ እንከ ብየ ዘአወሥእ እንዘ ተሜህረኒ ወምንትኑ አነ ከመ እትዋቀሥ ምስለ እግዚአ ብሔር እንዘ ዘንተ እሰምዕ ወምንትኑ አነ አውሥእ በእንተዝ እወዱ እዴየ ውስተ አፉየ ምዕረ ነበብኩ ወኢይደግም እንከ፡፡ ወዓዲ ተሰጥዎ እግዚአ ብሔር ለኢዮብ እምደመና ወይቤሎ ዳእሙ ቀንተ ሐቋከ ከመ ብእሲ ወእሴአለከ ወአንተ አውሥአኒ ወእማእኮ ኃድግ ፍትሕየ ይመስለከኑ ካልአ ዘእኴንነከ ዳእሙ ከመ ያስተርኢ ጽድቅከ መዝራዕትከኑ ከመ እግዚአ ብሔር ወቃልከኑ ከመ ነጐድጓድ ልብስ እስኩ ኀይለ አርያም ወተረስ

(fol. 60v)

ይ በክብር ወበስብሐት ወፈኑ መላእክተ መዐት፡፡ ወአኅስሮ ለኵሉ ፀአሊ ወአጥፍኦሙ ለዕቡያን ወበጊዜሃ ድፍኖሙ ለረሲዓን ወአብልዮሙ ኅቡረ ውስተ ምድር በአፍአ ወምልኦሙ ገጾሙ ኀሳረ ወኅብኦሙ ውስተ ምድር ኅቡረ በአፍአ አአምነከ እንከ ከመ ተክል የማንከ አድኅኖ ወናሁ አራዊትኒ ኀቤከ ከመ እንስሳ ሣዕረ ይትረዐዩ ወናሁ ኃይሉ ውስተ ሐቋሁ ወጽንዑ ውስተ ሕንብርተ ከርሡ ወአቀመ ዘነቦ ከመ ዕፀ ቄጶርስስ ወሥረዊሁኒ ፅፉር፡፡ ወአዕጽምተ ገበዋቲሁኒ ዘብርት ወዐጽመ ዘባኑሂ ዘኀጺን ስብኮ ዝውእቱ ቀዳሜ ተግባሩ ለእግዚአ ብሔር ተገቢሮ ሠሐቅዎ መላእክት ወሖረ ውስተ ደብረ ነዋኅ ወገብረ ቤተ ለእንስሳሁ ውስተ ቊር ወይሰክብ ተሐተ ኵሉ ዕፅ ውስተ ሠማዝ ወብርዕ ወይጼልሎ ኦመ ዳዕሮ ወአብትረ ልብኔ ወለእመሂ መጽአ ብዙኅ ማይ ኢያነክር ይትአመን ከመ ይትሜጠዎ ለዮርዳኖስ በአፉሁ ወይትወከፎ በዐይኑ ወይትመየጥ ወየዐቅብ አንፎ ወታመጽኦ ለከይሲ በመሥገርት ወትወዲ ሎቱ ዝማመተ ውስተ አንፉ ወተአስር ሎቱ ሕልቀተ ውስተ ህልበቱ፡፡ ወትሰቊሮ ከንፈሮ በኅርወት ወያወሥአከ እንዘ ይትጋነይ ለከ ወይየውሀከ ወይትካየድ ምስሌከ ኪዳነ ወንሥኦ ይኩንከ ገብረከ ለዓለም፡፡ ወተወነዮ ከመ ዖፍ ወተአስሮ ከመ ዖፍ ደቃቅ አሕዛብ

(fol. 61v)

ይከውኑ ሎቱ ወይትካፈልዎ ሕዝበ ፊንቆን፡፡ ወእመ ኵሉ አዕዋፍ ተጋብኡ ኢያመጽኡ አሐተ እማእ{.}ሰ ዘባኑ ወኢመሠ ግራን በአሕማር ርእሶ ወትወዲ እዴከ ሎቱ ተዘከር ዘፀብአከ በሥጋከ ከመ ኢትድግም እንከ ወኢርኢከሂ ወኢያንከርከ ነገሮ ወኢፈራህከ እስመ ሊተ አስተዳለወ መኑ ውእቱ ዘይትቃወመኒ ወመኑ ዘይትናሠአኒ ወየሐዩ ወኵሉ ዘታሕተ ሰማይ ዚአየ ውእቱ ወኢያረምም በእንቲአሁ ወቃለ ኃያል ይሣሀሎ ለዘ ዘማሁ ወመኑ ይቀፍጽ ግልባቤ ገጹ ወመኑ ይበውእ ውስተ ማኅበርተ እንግድዓሁ ወመኑ ያርኁ መዓጹተ ዘቅደመ ገጹ አውዶ ለስነኒሁ ግርማ ወአማዑቲሁኒ አራዊት ዘብርት፡፡ ወቊጽረቱ ከመ እብነ ኰኵሕ አሐዱ ምስለ ካልኡ ተጣበቀ ወመንፈስሂ ኢይባሮ ወያስተላክዕ ብእሴ ምስለ እኁሁ፡፡ ይጣበቁ ወኢይተፋትሑ፡፡ በዕጣሱ ይበርቅ ብርሃን ወእምአፉሁ ይወፅእ መኃትው ዘይነድድ ወይዌሩ አፍሐመ እሳት ወእምአንፉ ይወፅእ ጢስ ከመ እቶን ዘይነድድ በአፍሐመ እሳት ነፍሱሂ ፍሕም ይእቲ ነበልባል ይወፅእ እምአፉሁ ውስተ ክሳዱ ኀደረ ኃይል ወውዐለ ቅድሜሁ ሞት ሥጋሁ ነፍሰቶ ጡቡቅ ወለእመሂ ሶጡ ላዕሌሁ ኢይትኀወስ ልቡኒ ጽኑዕ ወከመ ጾላዕ ቆመ ከመ ወሬዛ ኀያል ወለእመሂ ተመይጠ ይሜምዕ ኵሉ አራዊት ወእንስሳ ወዘ

(fol. 62v)

ይትኀወሥ ዲበ ምድር፡፡ ወለእመሂ ጠበቆ ኰያንው አልቦ ዘይሬስዮ፡፡ ረምሕ ወልብሰ ኀጺን ከመ ሣዕር እሙንቱ በኃቤሁ ወብርትኒ ከመ ዕፅ ብኅቡኅ ኢይሰቊሮ ቀስተ ብርት ወእብንሂ ከመ ሐሠር ብርዕ ይመስሎ መፋጽሕት ወይሥሕቅ ዲበ እብን ዓበይት ምስካቡሂ ሐውልት ዐበይት ወኵሉ ብሔረ ወርቅ በኀቤሁ ከመ ፅቡር ዘአልቦ ኆልቈ ወያንሠዐሥዓ ለሲኦል ከመ ጽህርት ባሕርኒ በድወ ይመስሎ ወቊረ ሲኦልኒ ከመ ፄዋ ወረሰያ ለሲኦል ከመ ኀበ ያንሶሱ ወአልቦ በዲበ ምድር ወኢምንትሂ ከማሁ ተፈጢሮ ተሳለቁ ላዕሌሁ መላእክት ወይሬኢ ኵሎ ነዋኀ ወውእቱ ንጉሦሙ ለኵሉ ዘውስተ ሰማይ፡፡ ወተሰጥዎ ኢዮብ ለእግዚአ ብሔር ወይቤ አአምር ከመ ኵሎ ትክል ወአልቦ ዘይሰአነከ መኑ ውእቱ ዘየኀብአከ ምክረ ወይምሕክ ነገረ እምኔሁ ዘይከብት ይመስሎ ወመኑ ይነግረኒ ዘኢያአምር ዓቢያተ ወመንክረ ዘኢርኢኩ ስምዐኒ እግዚኦ አነሂ እንግርከ ወእሴአለከ ወአንተ መህረኒ ሰሚዐሰ ቀዲሙሂ ሰማዕኩ በእዝንየ ወይእዜሰ በዐይንየ ርኢኩ ወባሕቱ በዛ ተዛለፍኩ ተመሰውኩ አእምር ረእስየ ከመ ሐመድ አነ ወመሬት ወእምድኅረ ተናገሮ እግዚአ ብሔር ለኢዮብ ዘንተ ነገረ ይቤሎ እግዚአ ብሔር ለኤልፈዝ ቴምናዊ አበስከ አንተ ወክልኤ አዕርክቲከ እ

(fol. 63v)

ስመ ኢተናገርክሙ ጽድቀ ቅድሜየ ከመ ቊልዔየ ኢዮብ ወኢአሐተሂ ወይእዜሂ ንሥኡ ሰብዐተ አልህምተ ወሰብዐተ አባግዐ ወሖሩ ኀበ ቊልዔየ ኢዮብ ወይገብር ለክሙ መሥዋዕተ ወኢዮብ ቊልዔየ ይጼሊ በእንቲአክሙ እምገጸ ዚአሁ ኢነሣእኩ ወሶበአኮ በእንቲአሁ እምቀተልኩክሙ እስመ ኢነበብክሙ ርትዐ ላዕለ ቊልዔየ ኢዮብ ወሖሩ ኤልፈዝ ቴምናዊ ወበልዳዶስ አውኬናዊ ወሳፎር አሜናዊ ወገብሩ በከመ አዘዞሙ እግዚአ ብሔር ወሰረየ ሎሙ ኀጢአቶሙ በእንተ ኢዮብ ወአሕየዎ እግዚአ ብሔር ለኢዮብ ወጸለየ በእንተ አዕርክቲሁ ወኀደገ ሎሙ ኀጢአቶሙ ወወሀቦ እግዚአ ብሔር ለኢዮብ ካዕበተ ኵሉ ንዋዩ ዘቀዲሙ ወአመክዐበ ሎቱ፡፡ ወሰምዑ ኵሎሙ አኃዊሁ ወአኃቲሁ ዘረከቦ መጽኡ ኃቤሁ ወኵሎሙ እለ ያአምርዎ ቀዲሙ፡፡ ወበልዑ ወሰቲዩ ምስሌሁ ወአስተፈሥሕዎ ወአንከሩ በእንተ ኵሉ ዘአምጽአ እግዚአ ብሔር ላዕሌሁ ወወሀቦሙ ለለ አሐዱ ፅምዶ ወወርቀ ወብሩረ በመድሎት ዘደርከሞ አርባዕተ ወባረኮ እግዚአ ብሔር ለኢዮብ ደኃሪቶ እምቀዳሚቱ ወእንስሳሁኒ እልፍ ወአርባዕቱ ምእት አባግዒሁ ወፅምደ አልህምቲሁ ዓሠርቱ ምእት ወአእዱጊሁኒ አእኑስ ዐሠርቱ ምእት ወተወልዱ ሎቱ ሰብዐቱ ደቂቅ ወሠላስ አዋልድ ወሰመያ ለቀዳ

(fol. 64v)

ሚት ዕለት ወለካልእታ ቃስያን ወለሣልስታ አመልትያስ ቂራስ፡፡ ወኢተረክበ ከመ አዋልደ ኢዮብ ሠናይ በታሕተ ሰማይ ወወሀቦን ኢዮብ ርስቶን ምስለ አኃዊሆን ወሐይወ ኢዮብ እምድኅረ መቅሠፍቱ ምእት ወሰብዓ ክረምት ወኵሎ ዘሐይወ ክልኤ ምእት ወአርባዓ ወሰማንቱ ዓመት ወርኢየ ኢዮብ ደቂቆ ወደቂቀ ደቂቁ ራብዐ ትውልደ ወሞተ ኢዮብ ልሂቆ ወፈጺሞ መዋዕሊሁ ወጽሑፍ ከመ ይትነሣእ ካዕበ ምስለ እለ ያነሥኦሙ እግዚአ ብሔር ወከመዝ ትርጓሜሁ እመጽሐፈ ሶርያ ወብሔሩሰ ኀበ ይነብር አውሲጢድ ደወለ ኢዶምያስ ዘዐረብ ወሰመይዎ ስሞ ኢዮብብ ወአውሰበ ብእሲተ ዓረባዊተ፡፡ ወወለደት ሎቱ ወልደ ዘስሙ ሔኖን ወውእቱ አቡሆሙ ለዝሁራን ወልደ ወልዱ ለኤሳው ወእሙሰ በሶራስ ወኃምስ ውእቱ እምአብራሃም ወእሉ ነገሥት እለ ነግሡ ለኤዶም ወውእቱሂ ኰነነ በሐወርተ ቀዳሚሁ ባላቅ ወልደ ቤዖር ወስመ ሀገሩ ዲናባ ወእምድኅረ ባለቅ ኢዮብ ዘስሙ ኢዮባብ ወእምድኅሬሁ አሳም ዘነግሠ ለብሔረ ቴማን ወእምድኅሬሁ አዳድ ወልደ ባራድ ዘቀተሎሙ ለምድያም በሐቅለ ሞአብ ወስመ ሀገሩ ጌቴም ወእለሂ መጽኡ ኀቤሁ አዕርክቲሁ ኤልፋዝ ዘእምደቂቀ ኤሳው ንጉሠ ቴማን ወበልዳዶስ መስፍነ አውኬኔዎን ወሳፎር